הכנסת התשע-עשרה
נוסח לא מתוקן

מושב שלישי

<פרוטוקול מס' 3>
מישיבת הוועדה המשותפת של ועדת המדע והטכנולוגיה וועדת החוקה, חוק ומשפט

לדיון בהצעת חוק פיקוח אלקטרוני על עצור ועל אסיר משוחרר על תנאי 
יום ראשון, א' בכסלו התשע"ה (23 בנובמבר 2014), שעה 10:00

<סדר היום:>
<הצעת חוק פיקוח אלקטרוני על עצור ועל אסיר משוחרר על תנאי (תיקוני חקיקה), התשע"ה-2014>
נכחו:

<חברי הוועדה:> 
משה גפני – היו"ר

דוד רותם – מ"מ היו"ר

אורית סטרוק

<מוזמנים:> 
	עו"ד יואל הדר
	–
	יועמ"ש המשרד לביטחון פנים, המשרד לביטחון פנים

	עו"ד אריאל סיזל
	–
	ע' יועמ"ש המשרד לביטחון פנים, המשרד לביטחון פנים

	עו"ד פרומית כהן
	–
	משנה ליועמ"ש, שב"ס, המשרד לביטחון פנים

	תג"ד שמעון בר גור
	–
	רח"ט כליאה, שב"ס, המשרד לביטחון פנים

	מישר בן ציון
	–
	רת"ח חקיקה, שב"ס, המשרד לביטחון פנים

	ציון שי
	–
	מנהל יח' הפיקוח האלקטרוני, שב"ס, המשרד לביטחון פנים

	שמוליק יקותיאל
	–
	ר' תחום תקציבי שב"ס, המשרד לביטחון פנים

	נצ"מ יוסף שפרלינג
	–
	רמ"ח סיור באגף המבצעים, משטרת ישראל, המשרד לביטחון פנים

	רפ"ק זאב חכים
	–
	קצין מדור חקירות באח"מ, משטרת ישראל, המשרד לביטחון פנים

	רפ"ק קובי עזרא
	–
	ע' יועמ"ש, משטרת ישראל, המשרד לביטחון פנים

	פקד דורית סבן-נוי
	–
	קצין מדור תביעות באגף החקירות, משטרת ישראל, המשרד לביטחון פנים

	עו"ד נעמה פויכטונגר
	–
	מחלקת ייעוץ וחקיקה פלילי, משרד המשפטים

	נעמי לוינוב
	–
	מתמחה, יעוץ וחקיקה פלילי, משרד המשפטים

	ברכה וייס
	–
	מפקחת ארצית, הנהלת שירות מבחן מבוגרים, משרד הרווחה והשירותים החברתיים

	עו"ד אודיה איפרגן
	–
	יועצת משפטית בלשכה, משרד הרווחה והשירותים החברתיים

	רבקה לאופר
	–
	רכזת רווחה, אגף התקציבים, משרד האוצר

	אבי דיאמנט
	–
	מפקח ארצי, הרשות לשיקום האסיר

	עו"ד שירי לנג
	–
	ממונה חקיקה בלשכה המשפטית, הנהלת בתי המשפט

	עו"ד עדי שגב
	–
	סגנית בכירה בפרקליטות המדינה, פרקליטות המדינה

	עו"ד גיל שפירא
	–
	הסנגוריה הציבורית

	עו"ד שמשון וייס
	–
	לשכת עורכי הדין

	יורם לוי
	–
	מנהל אגף הפיקוח האלקטרוני, המוקד המפעיל את האיזוק, G4S

	אברהם ילינק
	–
	יועץ בכיר G4S, המוקד המפעיל את האיזוק


<ייעוץ משפטי: >
נירה לאמעי-רכלבסקי
<מנהלת הוועדה:>
ענת  לוי
<רישום פרלמנטרי:>
יעקב סימן טוב
<הצעת חוק פיקוח אלקטרוני על עצור ועל אסיר משוחרר על תנאי (תיקוני חקיקה), התשע"ה-2014>
<היו"ר משה גפני:>
בוקר טוב. אני מתכוון לפתוח את ישיבת הוועדה המשותפת של ועדת המדע והטכנולוגיה וועדת חוקה, חוק ומשפט. הצעת חוק הפיקוח האלקטרוני, שזה על סדר היום, על עצור ועל אסיר משוחרר על תנאי (תיקוני חקיקה), התשע"ה-2014. הכנה לקריאה שנייה ושלישית.

אנחנו בישיבה הזאת לא מקריאים יותר את החוק. הקראנו אותו ואת כל הסעיפים שהינם שנויים במחלוקת, הם נדונו בשתי הישיבות הקודמות. אנחנו היום דנים רק על הסעיפים שבהם לא הייתה הסכמה או שהיה צריך ללכת למצוא ניסוח אחר או שהיה צריך לקבל החלטה בעניין הזה, ואת זה אנחנו נעשה היום. אני מקווה שהיום נסיים את הדיון ונצביע על החוק. החוק הוא חשוב מאוד: הוא חשוב לשירות בתי הסוהר, הוא חשוב למשטרה, הוא חשוב למשרד האוצר ולמשרד הרווחה והשירותים החברתיים, הוא חשוב למשרדי הממשלה, אבל הוא חשוב למדינת ישראל, והוא חשוב גם לזכויות אדם. גם אדם שהורשע או שהוא נעצר על עבירות שהוא צריך לקבל עליהן עונש או לפחות להיות באיזשהו מעצר, זו חלופת מעצר של האיזוק האלקטרוני שעד היום זה היה בהוראת שעה. האריכו את זה בניגוד למה שהיה כתוב בהוראת השעה המקורית, האריכו את זה ארבע פעמים, ואנחנו מקווים שהפעם אנחנו מסיימים את זה וזאת תהיה הוראת קבע לכל אורכו של החוק הזה. בניגוד למה שהממשלה אמרה באמצע, באיזה משהו, הוראת שעה, אני מקווה שגם עם זה נסתדר.

נתחיל בבעיות כפי שהן מופיעות אצלי, וזה לא לפי סדר החשיבות שלהן. סעיף 22א, דיברנו על הוספת סעיף לעניין הסמכת בעלי התפקידים, טכנאים וסיירים מטעם החברה המפעילה על ידי נציב בתי הסוהר, נכון? מה ביקשנו?

<נירה לאמעי-רכלבסקי:>
כן. ויש כאן, בעצם הוספנו סעיף שעוסק בכל העניין של ציון אותה הסמכה שכרגע לא הייתה בהצעת החוק והכנסתה לתוך החוק של אותם אנשים שנושאים תפקידים מטעם החברה המפעילה בהפעלת החוק הזה. תפקידים מרכזיים שהגדרנו אותם: טכנאים, סיירים - - -

<היו"ר משה גפני:>
שיחולו עליהם העבירות הנוגעות לעובדי ציבור שבחוק העונשין. זה מה שביקשת?

<נירה לאמעי-רכלבסקי:>
זה עכשיו ביקשנו להוסיף. מבחינה צורנית, אפילו הייתי אומרת, מכיוון - - -
<היו"ר משה גפני:>
יש מישהו שמתנגד לניסוח? בכל אופן, אנחנו מכניסים לפה אנשים חדשים. בלאו הכי אני הבנתי בישיבה הקודמת שאתם אומרים שחל עליהם חוק העונשין.

<נירה לאמעי-רכלבסקי:>
נכון.

<נעמה פויכטונגר:>
נכון.

<היו"ר משה גפני:>
אז מכניסים את זה בחוק כדי - - -

<נעמה פויכטונגר:>
לא, על ההסדר עצמו אין ויכוח. היה לנו קצת - - -

<היו"ר משה גפני:>
בסדר. אם יש בעיות ניסוח שהן אינן מהותיות בכלל אז אין בעיה – הוועדה תסמיך אתכם על הניסוח. אבל העיקרון, צריך שזה יהיה בפנים, אז אין בעיה עם זה.
<נירה לאמעי-רכלבסקי:>
וכרגע ההסדר בעצם מדבר על אנשים שעברו הכשרה, יקבלו הסמכה ולו פורמלית מנציב שירות בתי הסוהר - - -

<היו"ר משה גפני:>
רגע, על מה את מדברת עכשיו?

<נירה לאמעי-רכלבסקי:>
על הטכנאים והסיירים. על סעיף 22א.

<היו"ר משה גפני:>
סעיף 22א2?

<נירה לאמעי-רכלבסקי:>
כן. סעיף 22א. זה בעצם כל הסעיף. זאת תהיה תוספת. התוספת של סעיף 22א2 פשוט מכילה את אותם דינים של עובדי ציבור לגבי חוק העונשין על האנשים האלה בצורה ישירה. כלומר, אם הוא מגיע למקום - - - ונעשה איזשהו ניסיון לתת לו שוחד תמורת זה שהוא ייתן דיווח מוטעה. או שוב, התסריטים שיכולים להיות בעניין הזה הם תסריטים ברורים. אנשים - - -

<היו"ר משה גפני:>
 כן. אז זה העבירות הנוגעות לעובדי ציבור שבחוק העונשין - - -
<נעמה פויכטונגר:>
רגע. סליחה. בעניין הזה חשוב לי להעיר: זו תוספת חדשה לנוסח. רק הבוקר עוד התכתבנו על זה במייל. אין צורך בסעיף הזה. הגדרת - - -

<היו"ר משה גפני:>
על איזה סעיף? שנייה, רק תגידי לי.

<נעמה פויכטונגר:>
סעיף 22א2.
<נירה לאמעי-רכלבסקי:>
סעיף 22א2 – החלת דינים של עובדי ציבור. אני אקריא את זה: "דין סייר פיקוח אלקטרוני וטכנאי פיקוח אלקטרוני כדין עובדי הציבור לעניין העבירות הנוגעות לעובדי ציבור שבחוק העונשין, התשל"ז-1977".

<היו"ר משה גפני:>
  יש בעיה עם זה? על זה אמרת שאין בעיה.

<נעמה פויכטונגר:>
לא. הגדרת עובד ציבור בחוק העונשין היא: 1, 2, 3, 4, 10. נושא משרה או תפקיד על פי חיקוק, בין במינוי וכולי וכולי, ההגדרה חלה מיניה וביה על - - -

<נירה לאמעי-רכלבסקי:>
אבל - - -

<נעמה פויכטונגר:>
מה שאני אומרת הוא שהנוסח של הגדרת עובד ציבור בחוק העונשין היא באופן מובהק וחד משמעי חלה על טכנאים וסיירים גם בלי הסעיף הזה.

<היו"ר משה גפני:>
בסדר.

<נירה לאמעי-רכלבסקי:>
ועדיין בהצעות חוק שעוברות כרגע - - - בצורה ברורה - - -

<היו"ר משה גפני:>
רגע. אני רוצה לדעת מה הוויכוח? מה זה מפריע? בסדר, אז אמרת קודם - - -

<נעמה פויכטונגר:>
אני אגיד בדיוק מה זה מפריע: כל חקיקה כזאת שבה אנחנו אומרים במפורש דבר שכבר מוסדר עלולות להיות לו השלכות רוחב כי משתמע כאן הסדר שלילי. עד היום המדיניות הברורה היא שאם זה נכנס להגדרה זה נכנס. אין שאלה.

<היו"ר משה גפני:>
בסדר. אז מה זה.
<נעמה פויכטונגר:>
להגיד את זה במפורש זה אומר שבכל חוק אחר פתאום יהיה סימן שאלה – רגע, שם אמרו, אז למה פה לא?

<היו"ר משה גפני:>
בסדר. כפי שמופיע בחוק העונשין מספר זה וזה. מה הבעיה?

<נעמה פויכטונגר:>
אדוני, אנחנו באמת, פשוט לא כותבים חקיקה כפולה. בשביל זה נועדה ההגדרה בחוק העונשין.

<נירה לאמעי-רכלבסקי:>
עורכת הדין נעמה פויכטונגר, סליחה, הצעות חוק שעוברות, התיקון לחוק התכנון והבנייה לאחרונה של מכוני בקרה החיל על אנשים שבסך הכול עושים בקרה על היתרי בנייה מחברות פרטיות, של היתרי בנייה.

<נעמה פויכטונגר:>
אני לא מכירה את הדוגמה הזאת. אני לא יודעת האם בהגדרה הם נכנסים להגדרה הזאת.

<נירה לאמעי-רכלבסקי:>
את חוק - - -, את חוק העונשין, בצורה ברורה. יש כאן רשימה של חוקים.

<היו"ר משה גפני:>
טוב. אוקיי, אני מסכם ככה: אם אין מקרים אחרים דומים לזה זה לא יהיה גם פה. אם יש את זה במקומות אחרים זה יהיה גם פה. זה הכול. זה הכול.

<נירה לאמעי-רכלבסקי:>
אני מוכנה - - - עם מר מתי שיפמן. נכון?

<היו"ר משה גפני:>
הלאה. הוויכוח הסתיים.

<נירה לאמעי-רכלבסקי:>
מר מתי שיפמן - - -?
<היו"ר משה גפני:>
לא יודע. שמות אני לא מכיר.

עורך הדין יואל הדר.

<יואל הדר:>
לגבי הכותרת, סעיף 22א1(א) – "הנציב יסמיך את נציגי החברה - - -".

<היו"ר משה גפני:>
איפה אתה? מאיפה אתה קורא?

<יואל הדר:>
סעיף 22א1(א).

<היו"ר משה גפני:>
אבל עוד לא הגענו לזה. אני רוצה לגמור נושא-נושא ולהצביע.

<יואל הדר:>
אולי גם, זה מה שדיברתם כרגע.

<היו"ר משה גפני:>
לא, דיברנו על - - -

<נירה לאמעי-רכלבסקי:>
כן, כן, זה בין היתר נמצא בסעיף הזה.

<אריאל סיזל:>
נו, כן, הסמכת בעלי - - -

<היו"ר משה גפני:>
בסעיף 22א?

<נירה לאמעי-רכלבסקי:>
כן.

<יואל הדר:>
סעיף 22א1(א).

<נירה לאמעי-רכלבסקי:>
הוועדה קובעת שמי שבעצם יסמיך פורמלית את האנשים האלה זה הנציב, נציב שירות בתי הסוהר. הוא גם קובע את ההנחיות והנהלים לעניין ההכשרה שלהם.

<היו"ר משה גפני:>
מה אתה אומר?

<יואל הדר:>
אני אומר שכשם שהרמטכ"ל לא ממנה את הטוראים, אין מקום במקרה הזה שהנציב יסמיך כל טכנאי וטכנאי באופן אישי. הנציב עמוס בהמון דברים. בשביל זה יש את המנהל שהוא קצין בכיר, שהוא צריך להסמיך לטכנאים שם: משה, אברהם – ולא צריך שהנציב - - -
<נירה לאמעי-רכלבסקי:>
הוא לא מקבל אותם למשרדו, עורך הדין יואל הדר.

<יואל הדר:>
גם הנציב לא מכיר אותם.

<נירה לאמעי-רכלבסקי:>
הוא חותם - - -. תשמע, יש לזה משמעות כאן.

<יואל הדר:>
אבל הנציב קובע את ההכשרות. יש סעיף שקובע שהנציב קובע באופן כללי את ההכשרות, אבל למנות אדם ואדם לא צריך שההירארכיה הכי בכירה תקבע את הטכנאים. הוא לא ממנה את הסוהרים, אז מה, הוא יקבע כל טכנאי וטכנאי? זה לא הגיוני. זה פשוט מעמיס על הנציב. יש גבול כמה צריך להעמיס על ראש המערכת, על דבר כזה, שהוא צריך פרטני על כל שם ושם.
<היו"ר משה גפני:>
ואם יהיה כתוב או מישהו - - -?

<יואל הדר:>
המנהל.

<קריאה:>
המנהל.

<יואל הדר:>
הנציב או מי מטעמו?

<היו"ר משה גפני:>
רגע. הנציב או מישהו מטעמו?

<יואל הדר:>
אז אני אומר כבר עכשיו: המנהל יקבע. למה צריך לכתוב את זה כשאני אומר המנהל - - -?

<היו"ר משה גפני:>
בסדר - - -

<נירה לאמעי-רכלבסקי:>
זאת אומרת, למרות שגם כשהשר - - - אנשים הוא לא מקבל אותם למשרד וחותם על כתב המינוי שלהם.

<פרומית כהן:>
אבל השר ממנה בכירים. בכירים.

<יואל הדר:>
השר ממנה בכירים – אחד-אחד. השר ממנה בכירים – אחד-אחד. הנציב לא ממנה את האחרון של הסוהרים.

<היו"ר משה גפני:>
הנציב או מי מטעמו.

<יואל הדר:>
בסדר.

<היו"ר משה גפני:>
הלאה. יש עוד משהו בסעיף הזה? סעיף 22ב(ד).

<קריאה:>
אנחנו בסעיף 22ב(ד)?

<היו"ר משה גפני:>
סעיף 22ב(ד) – "דיווח המנהל לבית המשפט בתוך חמישה ימי עבודה - - -".

<נירה לאמעי-רכלבסקי:>
אלה דברים שהוסכמו - - -

<היו"ר משה גפני:>
רגע. בסדר. אז אני רק חוזר על זה.

סעיף 22ב(ד) – אתם הבאתם שזה יהיה עשרה ימים ואנחנו סיכמנו - - -

<קריאה:>
רגע, אנחנו לא באותו סעיף.

<קריאה:>
אנחנו לא שם עדיין. זה נראה כמו ה'.
<היו"ר משה גפני:>
סעיף 22ב(ד) כתוב אצלך?

<נירה לאמעי-רכלבסקי:>
זה כתוב, אני רואה, בנוסח בטעות. כי (ה) זה (ד).

<היו"ר משה גפני:>
אז תגידי איזה סעיף זה. מה הסעיף?

<נירה לאמעי-רכלבסקי:>
סעיף 22ב(ד) מדבר על - - -

<נעמה פויכטונגר:>
סליחה. לשב"ס יש עוד הערה לגבי סעיף 22א(1).

<קריאה:>
- - - על הנציב או מי מטעמו.

<קריאה:>
או מי מטעמו, לגבי הנוהל - - -
<היו"ר משה גפני:>
אם אנחנו לא מתקדמים מהר הם נזכרים כל רגע במשהו אחר.

<נירה לאמעי-רכלבסקי:>
לא, אבל זה דברים שסוכמו כבר.

<היו"ר משה גפני:>
לא, לא חשוב.

<נירה לאמעי-רכלבסקי:>
מה ההערה?

<היו"ר משה גפני:>
שנייה, שנייה. סעיף 22ב - - -

<פרומית כהן:>
לא. סעיף 22א(1)(ד).

<נירה לאמעי-רכלבסקי:>
כן, מה ההערה? זה לגבי הנציב או מטעמו.
<פרומית כהן:>
אותו דבר – שהנציב או מי מטעמו.
<היו"ר משה גפני:>
כן. על מה אתם מדברים?

<פרומית כהן:>
מקובל שנוהל, לא הנציב מוציא את הנהלים, את ההנחיות. הם יוצאים מטעמו, אבל לא הנציב הוא זה שחותם עליהם. אנחנו מבקשים שגם כאן זה יהיה: "או מי מטעמו". 

<נירה לאמעי-רכלבסקי:>
למה שהנציב לא יחתום על הנוהל, על - - - שזה רציני?

<היו"ר משה גפני:>
הנחיות שהנציב לא יוציא?

<שמעון בר גור:>
- - - את הנציב למפקד יחידת הפיקוח האלקטרוני. יש לו - - -
<נירה לאמעי-רכלבסקי:>
לא, לא. סליחה, סליחה. זה שיש לו אחריות מיניסטריאלית - - -

<דוד רותם:>
הוא בכל מקרה מפקד היחידה.

<נירה לאמעי-רכלבסקי:>
נכון.

<שמעון בר גור:>
הוא יכול להאציל את סמכותו - - -

<היו"ר משה גפני:>
אנחנו לא מקבלים את זה. כאן לא יהיה "או מי מטעמו". עם כל הכבוד.

<נירה לאמעי-רכלבסקי:>
הוא לא ישב ויכתוב את ההנחיות האלה, אבל הוא - - -

<היו"ר משה גפני:>
מקודם הייתה טענה שלא יכול להיות שכל טוראי יעבור דרך הנציב, - - 

<נירה לאמעי-רכלבסקי:>
וגם ככה הוא לא עובר.

<היו"ר משה גפני:>
- - אז "או מי מטעמו" – בסדר. אבל הנחיות הנציב לא צריך לדעת? הוא לא צריך לחתום על זה? על הנחיות. פעם אחת. לא, אני לא מקבל. הלאה.
<קריאה:>
אבל - - -

<היו"ר משה גפני:>
לא, אני לא מקבל. זה סתם. לא צריך להתעקש על זה.
סעיף 22ב - - -

<נירה לאמעי-רכלבסקי:>
(ד).

<היו"ר משה גפני:>
(ה). זה מופיע פה. (ד).

<נירה לאמעי-רכלבסקי:>
כן, זה נמחק - - -

<היו"ר משה גפני:>
"לא הוגש דיווח המנהל לפי סעיף קטן (ג) בתוך חמישה ימי עבודה - - -" – הסכמנו על זה שבמקום עשרה ימי עבודה יהיו חמישה ימי עבודה.

<נירה לאמעי-רכלבסקי:>
כל עשרה ימים חמישה ימי עבודה.

<היו"ר משה גפני:>
בסדר. הלאה.

<נירה לאמעי-רכלבסקי:>
אוקיי. סעיף 22ג – כמובן הוראת השעה ירדה. זה היה אחד הדברים הראשונים שעשינו - - -

<היו"ר משה גפני:>
מה זה? מה זה?

<נירה לאמעי-רכלבסקי:>
תסקיר מעצר לעניין מעצר - - -

<היו"ר משה גפני:>
רק שנייה, שנייה, שנייה. עכשיו אני רוצה לדעת. אני רותח מזעם שאין פה נציג של משרד האוצר. איפה משרד הרווחה והשירותים החברתיים?

<אודיה איפרגן:>
אנחנו. אולי הם לא הגיעו כי הגענו להסכמות.

<היו"ר משה גפני:>
בסדר. אני מבקש. המנכ"ל דיבר איתי ואני. רק תעשי לי טובה, אל תסנגרי עליהם. עם כל הכבוד, כאן מדובר על חקיקה שהיא חקיקה לא פשוטה, היא גם תקדימית. לא יכול להיות שיהיה מצב שפתאום יהיה ויכוח ואת תגידי בשם משרד האוצר שהכול בסדר, - -

<אודיה איפרגן:>
נכון. אתה צודק.

<היו"ר משה גפני:>
- - ובסוף הם יגידו: אנחנו לא התכוונו לזה, התכוונו לזה. אני מכיר את זה הרבה מאוד זמן.

קודם תגידו מה הסכמנו, ואני לא גומר את העניין הזה עד שלא יהיה פה נציג משרד האוצר ויגיד, מה שאת אומרת שהוא יגיד שהוא מסכים לפרוטוקול. בבקשה.

<אודיה איפרגן:>
טוב. מה שהוסכם, אני יכולה להקריא את הנוסח כפי שהוא. כי כידוע, כל מילה היא מדוקדקת: בשנה הראשונה תוספת של 15 אלף שעות נוספות. בשנה השנייה 12 תקנים לקציני מבחן למבוגרים בבסיס התקציב. בשנה השלישית תוספת של עוד 12 תקנים לקציני מבחן למבוגרים, כך שמספר התקנים הכולל בשלב הראשון של יישום החוק יעמוד על 24 תקנים תוספתיים.

במהלך שלוש השנים הראשונות ליישום החוק ייבחן מספר הפונים לתסקירים כתוצאה מחיקוק חוק זה, ובהתאם לכך ייגזרו מספר התקנים הסופי שיוקצו עבור חוק זה.

<היו"ר משה גפני:>
טוב. אנחנו מורידים את הוראת השעה. אין הוראת שעה בחוק הזה. אני לא מאשר את מה שאמרת עד שלא יהיה פה נציג משרד האוצר ויגיד לפרוטוקול שזה מוסכם גם עליהם. אף על פי שבטלפון הם אמרו לי, במשרד האוצר, הם אמרו לי שהם הגיעו אתכם להסכמה. נדמה לי שגם אמר מישהו בכיר במשרד האוצר. טוב, אני לא רוצה להגיד בגלל בעיות פוליטיות, אבל הבכיר במשרד האוצר אמר לי גם כן שהגיעו להסכמה בעניין הזה. צריך להיות פה נציג משרד האוצר, כלשהוא, שיגיד לפרוטוקול שמה שאמרת קודם זה אכן מקובל גם עליהם. ואני צריך אותם פה לגבי עוד דבר, לגבי התקנים.

אוקיי. בסדר. אז אנחנו ממשיכים הלאה. עדיין לא מאשרים את העניין הזה.

<נירה לאמעי-רכלבסקי:>
אוקיי.

<היו"ר משה גפני:>
איפה אנחנו?

<נירה לאמעי-רכלבסקי:>
אנחנו עכשיו בסעיף 22ד – תכנית הפיקוח. אנחנו נמצאים בסעיף (1)(ג)(2), זה לגבי ההחלטה של בית המשפט, לגבי תכנית הפיקוח וחלונות הפיקוח.

<היו"ר משה גפני:>
היה מדובר על יציאה לעבודה ואז העלתה חברת הכנסת אורית סטרוק שגם לימודים צריכים להיות. מה אתם אומרים? אנחנו מדברים על סעיף 22ד(1)(ג)(2).

<נעמה פויכטונגר:>
אין לנו התנגדות לנוסח כפי שהוא מופיע היום בגרסה של היועצת המשפטית. זאת אומרת, הנושא של לימודים והכשרה אינם מוזכרים באופן מפורש, יש עליהם התייחסות עקיפה בסעיף קטן (ד) – המספור כרגע הוא עדיין לא הוסדר, אני רואה - - -

<היו"ר משה גפני:>
העלתה חברת הכנסת אורית סטרוק לא רק בית ספר אלא גם תיכון, ישיבה, אולפנה – אני יודע מה.

<אורית סטרוק:>
זה נמצא אחר כך. זה נמצא בהמשך - - -

<היו"ר משה גפני:>
איפה בהמשך?

<יואל הדר:>
סעיף 22ד(2)(3). צריך להיות (3) כאילו. במקום (ד), מה שכתוב בקטן, היה צריך להיות (3). (3) קטן.
<אורית סטרוק:>
כן - - -

<היו"ר משה גפני:>
זה עונה על הדרישות שלך?

<אורית סטרוק:>
בעיקרון אני חושבת שכן.

<היו"ר משה גפני:>
בסדר.

<נירה לאמעי-רכלבסקי:>
אני - - - אסביר את העמדה מכיוון שאני העליתי את ההצעה הזאת: אני סברתי שמאחר שמדובר באנשים שבעצם בית המשפט מכריז על מסוכנותם ועל אי התאמתם לשחרור בערובה, העניין של פירוט חלונות שהדבר הראשון שבהם זו יציאה לעבודה, ואז אולי באמת גם אין סיבה לאשר יציאה ללימודים, כאשר הסיפא של הסעיף אומרת שיכול שיהיה לתכלית אחרת חלון יציאה שהומלצה בתסקיר המעצר או לתכלית חשובה אחרת מטעמים שיירשמו. הסיפא הזאת מאפשרת לנו בעצם להבהיר לבית המשפט שאנחנו מאפשרים יציאה לעבודה או לדברים אחרים שהם לא יציאה לרופא או ל-, - - 

<היו"ר משה גפני:>
לימודים.

<נירה לאמעי-רכלבסקי:>
- - אבל מטעמים שיירשמו וכשהתכלית היא באמת חשובה וקריטית לעניין.

<היו"ר משה גפני:>
טוב. בסדר.

<נירה לאמעי-רכלבסקי:>
כך אני סברתי.

<היו"ר משה גפני:>
יש בעיה?

<אורית סטרוק:>
ואת הוספת גם שהסעיף - - - מיוחד.
<נירה לאמעי-רכלבסקי:>

ואז אם באמת מאשרים כזה דבר, - - 

<היו"ר משה גפני:>
בסדר גמור.

<נירה לאמעי-רכלבסקי:>
- - שיש חלון של יציאה לעבודה או ללימודים - -

<היו"ר משה גפני:>
בסדר גמור.

<נירה לאמעי-רכלבסקי:>
- - אז צריך ערב ספציפי במקום הזה.

<אודיה איפרגן:>
אבל חשוב להדגיש - - - שיש חלונות, לא הכול מותנה רק בהמלצה שבתסקיר. גם בית המשפט יש לו. אז זה לא רק חלון שהומלץ - - -  

<נירה לאמעי-רכלבסקי:>
ודאי שלא. כתוב כאן: או לתכלית חשובה אחרת מטעמים שיירשמו. אני פשוט סבורה שבחוק כזה, כשאנחנו מדברים על עצורים - - -

<היו"ר משה גפני:>
לא, אבל מה שהיא אומרת שזה לאו דווקא בתסקיר, זה יכול להיות - - - אחרות.

<קריאה:>
נוסח מותנה - - -

<קריאות:>
- - -

<נירה לאמעי-רכלבסקי:>
זה לאו דווקא. הנה, גם - - -
<היו"ר משה גפני:>
זה הניסוח?

<נירה לאמעי-רכלבסקי:>
אני מקריאה שוב: ויכול שיהיה לתכלית אחרת שהומלצה בתסקיר המעצר או לתכלית חשובה אחרת מטעמים שיירשמו.

<היו"ר משה גפני:>
טוב. בסדר גמור.

<נירה לאמעי-רכלבסקי:>
כלומר, אם בית המשפט יחשוב שכאן היציאה לעבודה היא קריטית הוא יוכל לאשר את זה - - -

<היו"ר משה גפני:>
הלאה. הלאה. עורכת הדין נירה לאמעי-רכלבסקי, אנחנו לא דנים עכשיו בדברים. אם מגיעים להסכמות אז זה בסדר.

<שמעון בר גור:>
אם אפשר ללכת אחורה לעמוד 7. "לא הוגש דיווח המנהל לפי סעיף קטן (ג) בתוך חמישה ימי עבודה - - -". להבנתנו, זה ימי שישי, שבת וחג. ערבי חג. ימי עבודה.

<פרומית כהן:>
זאת אומרת, ימי עבודה, אנחנו מבקשים שיהיה ברור שזה לא ימי שישי, לא - - -

<נירה לאמעי-רכלבסקי:>
אבל אתם ביקשתם ימי עבודה. אני כתבתי בלי מועדים - - - אתם ביקשתם את - - -

<פרומית כהן:>
לא, שישי - - -

<היו"ר משה גפני:>
הבהרת את עמדתכם ובסדר. מה, כתוב חמישה ימי עבודה. מי עובד בשבת ובחג?

<פרומית כהן:>
אבל שישי וערב חג - - -

<נירה לאמעי-רכלבסקי:>
אוקיי. אוקיי. אוקיי.

<שמעון בר גור:>
שבת ברור - - -

<קריאה:>
הכוונה היא שישי - - -

<היו"ר משה גפני:>
מה לא ברור?

<פרומית כהן:>
שישי וערב חג.

<היו"ר משה גפני:>
בסדר. חמישה ימי עבודה כפי שמוגדר בחקיקה.

<נירה לאמעי-רכלבסקי:>
אני אוודא, אם נוסח החוק אצלנו, שכאן מדובר - - -

<היו"ר משה גפני:>
בסדר. בסדר. מדובר על חמישה ימי עבודה. הסכמנו לזה מראש.

<קריאה:>
נכון.

<היו"ר משה גפני:>
מה, אם יום שישי נקרא יום עבודה, יום שישי לא כלול. אם הוא נקרא שהוא לא יום עבודה אז הוא כלול.

<פרומית כהן:>
אוקיי.

<היו"ר משה גפני:>
הלאה. אני לא רוצה לפתוח דברים שזה, אני רוצה לסיים.

כן.

<נעמה פויכטונגר:>
דילגנו גם על 22ד(ב) – יש כאן איזשהו שינוי שהוא נובע משינוי מאוחר יותר. בהחלטת הפיקוח האלקטרוני השופט אמור להודיע גם, במסגרת ההחלטה, מהי תקופת מעצר הפיקוח האלקטרוני. ביקשנו להוריד פה את הסיפא כי פה לא רלוונטי.
<נירה לאמעי-רכלבסקי:>
מורידים את זה כי זה פשוט כבר לא יהיה רלוונטי. כי ברגע - - -

<היו"ר משה גפני:>
לא הבנתי.

<נעמה פויכטונגר:>
היה לנו סעיף בסעיף 22ה שאמר שתקופת הפיקוח תהיה מוגבלת לתשעה חודשים עם הוראות מיוחדות. זה השתנה לאור עמדת הוועדה, עם החלה מותאמת של סעיפים 60 ו-61. אנחנו עוד נגיע לזה. אבל קודם כל, לכן אני רק רוצה להסב את תשומת לב הוועדה שלכן ביקשנו להוריד פה את הסעיף או שהוא כבר לא רלוונטי. אבל אנחנו מבקשים, מה שככה התחדד לי עכשיו, צריך להבהיר כאן: תקופת מעצר על פיקוח אלקטרוני, כדי שלא ישתמע שבית משפט בעצם מחויב מראש להגדיר תקופה מסוימת, אנחנו מבקשים להגיד: תקופת המעצר על פיקוח אלקטרוני אם נקבעה תקופה כזאת או ככל שנקבעה תקופה כזאת.

<דוד רותם:>
כן. היא צודקת.

<היו"ר משה גפני:>
בסדר.

<קריאה:>
כן.

<היו"ר משה גפני:>
אין בעיה עם זה. בסדר?
<נירה לאמעי-רכלבסקי:>
בסדר. הם בכל מקרה מוגבלים באותה תקופה של סעיפים 60 ו-61 שאנחנו קבענו.
<היו"ר משה גפני:>
בסדר. בסדר. בסדר. בסדר.

<יואל הדר:>
אדוני, אני מבין שבכל מקרה, אחרי שאנחנו נסכם פה, אז אדוני יאפשר לנו תיקונים מהסוג הזה, לאפשר, כדי - - -

<היו"ר משה גפני:>
ניסוח, אמרתי: מה שלא משנה מהותי אין בעיה. אבל בתנאי שזה לא משנה מהותי, אז אין לכם.

<יואל הדר:>
אז זהו, זה מה שאני אומר: אם נגלה עוד דברים אחרי זה.

<היו"ר משה גפני:>
בסדר.

<נירה לאמעי-רכלבסקי:>
תמיד כשאנחנו קוראים את החוק החדש בישיבת הניסוח, אנחנו עושים - - -

<היו"ר משה גפני:>
אנחנו לא הולכים לקרוא יותר מחדש.

<נירה לאמעי-רכלבסקי:>
לא, לא, בישיבת הניסוח.

<היו"ר משה גפני:>
קראנו. את מה שעכשיו מאפשרים את הניסוח, הוועדה מסמיכה אתכם רק על ניסוחים עם היועצת המשפטית.
הלאה.

<נירה לאמעי-רכלבסקי:>
כן. אני רוצה גם להדגיש אם כך עוד משהו בסעיף 22ד(ד): "ואם קבע בית המשפט כי בתכנית הפיקוח יהיו חלונות לצורך יציאה לעבודה או ללימודים - - -", משהו כמו או כיוצא באלה. כי אני לא בטוחה שזה יהיה רק זה.

<היו"ר משה גפני:>
כן, לא להכניס פרטים.

<נירה לאמעי-רכלבסקי:>
אנחנו אמרנו לבית המשפט או - - -

<היו"ר משה גפני:>
כן. רק את העקרונות. כן.

<נירה לאמעי-רכלבסקי:>
או תכליות שלא הופיעו בסעיף (ג)(2).

<היו"ר משה גפני:>
בסדר. בסדר. הלאה.

<נירה לאמעי-רכלבסקי:>
אוקיי?

<היו"ר משה גפני:>
כן. סעיף 5.

<נירה לאמעי-רכלבסקי:>
סעיף 22ה.

<היו"ר משה גפני:>
כן. (ב). תחולת סעיפים 60 ו-61.

<נירה לאמעי-רכלבסקי:>
אז קודם כל, ב-(א) אנחנו הורדנו את הסעיף שאומר שתקופת הפיקוח לא תעלה על תשעה חודשים. ובעצם בסעיף (ב) אנחנו לא מבטלים את התחולה של הסעיפים 60 ו-61, אלא עושים תחולה מותאמת. אני כבר אומרת כאן שיכול להיות שבישיבת הנוסח אנחנו נחליט שהנוסח שמופיע כאן בסעיף 22ה לא יופיע בחוק, אלא יהיה תיקון עקיף בסעיפים מאוחרים יותר, כאן, בנוסח, שזה יותר מתאים מבחינה ניסוחית.
<נעמה פויכטונגר:>
מופיע היום בעמוד 19, הגרסה שלך.

<נירה לאמעי-רכלבסקי:>
כן. בעמוד 19 – זה הנוסח שאתם מחזיקים – יש תיקונים עקיפים לחוק. יכול להיות שאנחנו נתקן באופן אורגני את החסד"פ בסעיפים עצמם ולא נעשה תחולה מותאמת. זה עניין ניסוחי לחלוטין, אוקיי? ניסוחי לחלוטין.

<נעמה פויכטונגר:>
רק צריך להבהיר: בנוסח פה בעמוד 10 חסר הנוסח המלא של תיקון סעיף 62. הוא מופיע בעמוד 19.

<נירה לאמעי-רכלבסקי:>
כן.

<היו"ר משה גפני:>
מה זה סעיף 62?

<נעמה פויכטונגר:>
זה בעצם סעיף נוסף בחסד"פ שנדרשת עכשיו התאמה שלו למה שקבעה הוועדה בסעיפים 60 ו-61.

<נירה לאמעי-רכלבסקי:>
לאור העובדה שאנחנו עכשיו מחילים תקופה מותאמת של שנה וחצי במקום תשעה חודשים על מעצר עד תום ההליכים בפיקוח אלקטרוני, אנחנו צריכים לתקן את סעיפים 60, 61 ו-62 בהתאם. אוקיי? העיקרון שאנחנו קובעים זה - - -

<היו"ר משה גפני:>
שנייה, אני רק רוצה להגיד לחבר הכנסת דוד רותם, יושב ראש ועדת חוקה, חוק ומשפט, וגם לחברת הכנסת אורית סטרוק: דיבר איתי מנהל בתי המשפט. את הדיונים האלה אני הרי לא מסתיר. והוא אמר לי ככה, הוא אמר: תראה, כשאחד הולך למעצר בית, אין הגבלה של סעיפים 60 ו-61. סעיפים 60 ו-61 הם מועדי הגשת כתב האישום והמועדים של תחילת המשפט. אחרת, מושיבים בן אדם, מושיבים אותו ללא סוף, ללא קץ. אז בן אדם שנמצא במעצר זה נורא ואיום. אדם שנמצא במעצר בית – אין הגבלה בכלל. אמר לי מנהל בתי המשפט וזה נטען כאן, בוועדה, שאדם שאזוק באיזוק אלקטרוני הוא לא נמצא במעצר. אם הוא לא נמצא במעצר גם עליו. לכן, בניסוח המקורי אין הגבלה של סעיפים 60 ו-61. הוא אומר: ברגע שאתם קובעים מועד אתם הופכים אותו להרבה יותר טוב מאשר מעצר בית. הרי אתם באים ואומרים שיש דד-ליין, גם לפתיחת המשפט, גם להגשת כתב אישום וגם לפתיחת המשפט. בסדר. אני מסביר את הזה.

הוא שכנע אותי בעניין הזה, אבל אמרתי, אמרה פה היועצת המשפטית: זה לא יכול להיות בלי סוף. אז אמרתי: בסדר - - -

<אורית סטרוק:>
אותי הוא לא שכנע.

<היו"ר משה גפני:>
למה? המציאות היא - - -

<אורית סטרוק:>
למה, אני אסביר לך למה.

<היו"ר משה גפני:>
רגע. רק שנייה אחת. המציאות היא שבן אדם לא נמצא במעצר, הוא לא נמצא עם אנשים שהם נמצאים שם יחד איתו. הוא למעשה משוחרר מהמעצר, אבל הוא נמצא בפיקוח, זה נכון.

אמרתי שצריך להגיע לדד ליין, ואפשר לעשות אותו, בניגוד למעצר בית ובניגוד להצעה של הממשלה המקורית, שסעיפים 60 ו-61 לא חל בכלל, יחול אבל בתקופה כפולה: במקום 30 יום, 60 יום.

<אורית סטרוק:>
זה נכון.

<היו"ר משה גפני:>
בסדר.

<אורית סטרוק:>
שיהיה יותר. אבל אנחנו חייבים לקחת בחשבון שני דברים: אל"ף, מה שאמרו לנו פה, אלה שצברו ניסיון, - -
<היו"ר משה גפני:>
על הסוף. כן.

<אורית סטרוק:>
- - שבשלב מסוים האדם לא מחזיק יותר מעמד.

<קריאה:>
בדיוק. 

<היו"ר משה גפני:>
כן.

<קריאה:>
בדיוק.

<אורית סטרוק:>
בי"ת, שאנחנו גם רוצים לאפשר את האמצעי הזה לעוד עצורים, ולכן אי אפשר שאותו אדם יתפוס את האזיק האלקטרוני לאורך זמן בלתי מוגבל.
<היו"ר משה גפני:>
כן. אז הוא לא יתפוס את זה. אם הוא לא יוכל הוא יחזיר.

בסדר. הלאה. כן.

<נירה לאמעי-רכלבסקי:>
אוקיי. אם יורשה לי, אני לא אקריא כרגע את הנוסח שמופיע כאן, כי זה ככל הנראה ירד.

<היו"ר משה גפני:>
לא, לא. בסדר. בסדר.

<נירה לאמעי-רכלבסקי:>
אז אוקיי. אנחנו מגיעים לסעיף 22ז, לגבי - - -

<היו"ר משה גפני:>
רגע, את מדברת על סעיף שיורד?

<קריאה:>
לא, לא.

<נירה לאמעי-רכלבסקי:>
לא, לא, לא.

<נעמה פויכטונגר:>
לא, דובר על החלופות - - -

<נירה לאמעי-רכלבסקי:>
אני מדברת רק על התיקון של סעיפים 60 עד 62.

<היו"ר משה גפני:>
תקריאי את זה בגלל שאת זה לא הקראנו.

<נירה לאמעי-רכלבסקי:>
לא, אבל עוד פעם: זה כנראה לא יופיע. אנחנו נגיע לעמוד 19, שם יהיה תיקון אורגני של החוק ולא את התחולה המתואמת - - -

<היו"ר משה גפני:>
 הבנתי. בסדר. בסדר.
מוסכם עליכם, נכון?

<נירה לאמעי-רכלבסקי:>
כן, כן, זה עניין ניסוחי - - -

<נעמה פויכטונגר:>
זו שאלה של נוסח - - -

<נירה לאמעי-רכלבסקי:>
זה עניין ניסוחי לחלוטין.

<היו"ר משה גפני:>
בסדר. הלאה.

<נירה לאמעי-רכלבסקי:>
סעיף 22ז – העניין של מכסת מפוקחים. חברי הכנסת ביקשו להיות חלק מאותו צו שהשר יכול להוציא לגבי המכסות, מספר מרבי של מפוקחים. ולכן נקבע שהשר, בהסכמת שר האוצר ובהתייעצות עם שר המשפטים, ובאישור ועדת הכנסת המשותפת, שזו ועדת המדע והטכנולוגיה וועדת חוקה, חוק ומשפט; ואני רוצה להדגיש שלפי תקנון הכנסת, היום, ברגע שוועדת המדע והטכנולוגיה מוזכרת קודם זה אומר שהיושב ראש של הוועדה המשותפת ייבחר מבין חברי ועדת המדע והטכנולוגיה.

<היו"ר משה גפני:>
בסדר. בסדר. נגיע להסכמות בעניין הזה. - - -

<נירה לאמעי-רכלבסקי:>
פעם זה היה - - -

<דוד רותם:>
לא, לא, זה בסדר.

<נירה לאמעי-רכלבסקי:>
היום זה כתוב כבר. היום זה סעיף.

<היו"ר משה גפני:>
בבקשה.

<אבי דיאמנט:>
אבי דיאמנט, מהרשות לשיקום האסיר.

<היו"ר משה גפני:>
כן. אנחנו רק לא פותחים דיון.

<אבי דיאמנט:>
בדיון הקודם הבאתי טענות בשם הרשות לשיקום האסיר, מדוע אנחנו חושבים שצריכים גם להגדיל את המכסה של האסירים בשחרור מוקדם, כמו שקיים באירופה, בארצות הברית, בארצות אחרות; וגם הבאתי את הטיעונים, וזה צריך להיות גם בהסכמת משרד האוצר. ואני מקווה שיהיה לזה ביטוי בסעיף 22ז, בסעיף הזה. כי מה שקורה, המכסה היום - - -

<היו"ר משה גפני:>
 טוב, אבל אין. רצו לקבוע מכסות, אין מכסות. המכסות יהיו על ידי - - -

<אבי דיאמנט:>
אוקיי. אבל גם בהסכמת משרד האוצר. כמו שהגיעו להסכמה עם משרד הרווחה והשירותים, צריכים גם להגיע להסכמה עם - - -

<היו"ר משה גפני:>
אבל כתוב: בהסכמת שר האוצר.

<אבי דיאמנט:>
אז צריכים להגיע לזה. זה אחד הדברים שאנחנו עובדים על זה.

לגבי המכסה בין עצורים - - -

<היו"ר משה גפני:>
בסדר. זה יבוא לאישור הכנסת. אין בעיה.

<נירה לאמעי-רכלבסקי:>
בגלל זה אנחנו מביאים את זה לכנסת.

<היו"ר משה גפני:>
אתה תבוא לכאן ואתה תגיד: תשמע, החלוקה שעשה שר האוצר בהתייעצות עם שר המשפטים נתנו יותר ביטוי לעצורים או לאסירים או לא חשוב מה. תאמר את דעתך, ניקח את זה בחשבון, מי שיהיה כאן.

<אבי דיאמנט:>
אוקיי. אז ישנו גם המכתב של המנכ"ל שלנו שישנו אצלך.

<היו"ר משה גפני:>
בסדר. בסדר. אני אעבור עליו. בסדר. הלאה. בסדר. תודה.

<נירה לאמעי-רכלבסקי:>
עכשיו סעיף 22ז(ב). זה אותו סעיף שאפשר לשר לקבוע בצו סוגי מקומות, ובמקור גם מקומות שבהם לא ניתן לקיים מעצר בפיקוח אלקטרוני בשל קושי מיוחד במימוש תכנית הפיקוח. כרגע, כמו שאני מבינה, ואנחנו נראה בהמשך את הפיצוי שכתבנו בנוסח על העניין הזה: הסעיף הזה ירד בעצם. אלא אם כן אנחנו עדיין רוצים לאפשר לשר לקבוע סוגי מקומות.
<יואל הדר:>
אנחנו לא צריכים.

<נירה לאמעי-רכלבסקי:>
אתם לא צריכים את זה. אתם לא צריכים.

<יואל הדר:>
שוב, אנחנו חוזרים למה שדיברנו בינינו - - -

<נירה לאמעי-רכלבסקי:>
אוקיי. 

<היו"ר משה גפני:>
אז תעברי למה שכן יהיה כתוב.

<נירה לאמעי-רכלבסקי:>
אוקיי.

<היו"ר משה גפני:>
תעברי.

<נירה לאמעי-רכלבסקי:>
אוקיי. אז אנחנו נקפוץ אם ככה - - -

<היו"ר משה גפני:>
אני רק רוצה להבהיר לפרוטוקול, לפרוטוקול ולכולם: אנחנו לא מקבלים את הגישה הזאת. הוועדה לא מקבלת את הגישה הזאת שבה אדם שגר ביישוב מסוים, רק מעצם היותו גר ביישוב מסוים, אני לא יודע איזה ישוב, הוא לא יהיה זכאי לאיזוק אלקטרוני. אין מציאות כזאת. אין כוח אדם? שיביאו עוד כוח אדם. צריך למקום הזה, צריך, אני לא יודע מה שצריך לעשות, צריך לעשות.

אם באים לשופט ואומרים לו שהאיש המסוים הזה שגר במקום הזה איננו רשאי לאיזוק אלקטרוני מהסיבות שתיכף היא תקריא, לי אין התנגדות לזה. זה לא שמישהו נמצא באיזה מקום רחוק או באיזה מקום ששם לכם יש חששות, אז האיש עצמו יהיה חייב לקבל איזוק אלקטרוני בכל מקרה. אני גם את זה לא דורש – לא פריבילגיה ולא אפליה לרעה. אם לא תהיה כתובה המילה מקום אני מקבל כל ניסוח.
איפה כתוב הניסוח?

<נירה לאמעי-רכלבסקי:>
כן. אנחנו פשוט נדלג על כמה דברים ואנחנו נחזור אליהם.

<היו"ר משה גפני:>
כן, ותגידי לי איפה.

<יואל הדר:>
אז אדוני, רוצים לדבר על העקרונות כדי שאנחנו מבינים. כי אדוני אמר שהוא לא רוצה להיכנס לניסוח, אז אנחנו ניכנס - - -

<היו"ר משה גפני:>
אז תיכף נראה מה כתוב ואני אגיד את. או שאתה תגיד את העקרונות. זה לא משנה.  
<נירה לאמעי-רכלבסקי:>
אוקיי. אז אנחנו חוזרים לסעיף 22ב. זה לא מופיע כרגע בנוסח אבל אני רק אראה לכם איפה אנחנו כנראה נוסיף את זה. אנחנו כרגע מדברים על תכנית פיקוח, החלטה על מעצר בפיקוח אלקטרוני. בסעיף 22ב(ג), הסעיף אומר שלצורך קבלת החלטה על מעצר בפיקוח אלקטרוני יקבל בית המשפט דיווח מאת המנהל או מי מטעמו כי התקיימו כל אלה. ואז יש לנו את סעיף (1) שזה העמידה במכסות; סעיף 2 שזה מקום הפיקוח ואמצעי התקשורת שמאפשרים פיקוח אלקטרוני; וכאן הכוונה להוסיף סעיף נוסף, סעיף 3, ואני קוראת איזשהו נוסח טנטטיבי - - -

<היו"ר משה גפני:>
למה צריך את סעיף (3)? למה אי אפשר להכניס את זה בסעיף (2)? להוסיף. "מקום הפיקוח המוצע ואמצעי התקשורת המצויים בו מאפשרים פיקוח אלקטרוני, והושלמו בו ההתאמות הנדרשות לצורך קיום הפיקוח האלקטרוני" - - -

<דוד רותם:>
יש מקומות שבהם אני לא רוצה לאפשר את זה.

<היו"ר משה גפני:>
כן. בסדר. לא, אבל להוסיף. לא לעשות פסקה (3).

<יואל הדר:>
כי סעיף (2) זה טכנולוגי.

<נעמה פויכטונגר:>
אדוני, סעיף (2) עוסק יותר בהתאמה הטכנולוגית.

<יואל הדר:>
טכנולוגית.

<היו"ר משה גפני:>
בסדר.

<יואל הדר:>
עכשיו אנחנו מדברים על משהו אחר, לא טכנולוגי, ולכן מכניסים עוד סעיף.

<היו"ר משה גפני:>
בסדר. אז זה חלק - - -. טוב, נו. בסדר.

<יואל הדר:>
ללא טכנולוגית.

<היו"ר משה גפני:>
פסקה (3). הלאה. נשמע מה היא אומרת.

<נירה לאמעי-רכלבסקי:>
מבחינה ניסוחית זה לא יהיה "סבר המנהל", אבל להוסיף איזשהו סעיף שיגיד שאם המנהל סובר שקיים קושי מיוחד במימוש תכנית פיקוח מוצעת, והכוונה היא לקושי ספציפי בתכנית פיקוח מוצעת בבית ספציפי - - -

<היו"ר משה גפני:>
או באיש הספציפי.

<נירה לאמעי-רכלבסקי:>
או עם האיש הספציפי. אני יודעת.

<דוד רותם:>
או במקום הספציפי.

<היו"ר משה גפני:>
פה לא. "המקום" לא. אין מקום.

<דוד רותם:>
לא, "המקום" לא.

<היו"ר משה גפני:>
מקום – שיתגברו.

<דוד רותם:>
אני לא מבין, אתה רוצה שגם ייכנסו לעיסאוויה?

<היו"ר משה גפני:>
כשהוא ימסור את זה לזה הוא יגיד: אי אפשר להיכנס לעיסאוויה. בגלל שאם לא ייכנסו לעיסאוויה אז הוא יבוא ויגיד: גם לא נכנסים לקריית ארבע. שילך לבית המשפט.

<יואל הדר:>
לא, זה לא טוב. אני רוצה, אם אפשר להסביר.

<היו"ר משה גפני:>
לא, רגע. שהיא תסיים את הניסוח.

<נירה לאמעי-רכלבסקי:>
כן. אז שוב, זה לא יוכל להיות כאן בניסוח הספציפי הזה כ-(3), - -

<היו"ר משה גפני:>
כן. בסדר.

<נירה לאמעי-רכלבסקי:>
- - כי סעיפים (1) ו-(2) מדברים על שני דברים שאמורים להתקיים. עכשיו אנחנו מדברים על דבר שלישי שהוא לא בדיוק מתקיים אלא הוא איזשהו מצב יוצא דופן.

סבר המנהל כי קיים קושי מיוחד במימוש תכנית הפיקוח המוצעת מטעמים של סכנה לפגיעה בסדר הציבורי או בביטחון הנפש והרכוש, יפנה לקבלת חוות דעת קצין משטרה בכיר. ואז קבע קצין - - -

<דוד רותם:>
מה זה "קצין משטרה בכיר"?

<יואל הדר:>
סגן ניצב ומעלה.

<קריאה:>
סגן ניצב - - -

<נירה לאמעי-רכלבסקי:>
אנחנו נגדיר את זה.

<היו"ר משה גפני:>
בסדר.

<אריאל סיזל:>
לא, זה מוגדר – קצין משטרה - - -

<יואל הדר:>
לא, את החוק, בפקודת המשטרה זה - - -

<היו"ר משה גפני:>
זה הוגדר. אמרו בישיבה הקודמת.

<נירה לאמעי-רכלבסקי:>
לא, לא, לא, זה לא מוגדר בחוק הזה. זה לא מוגדר - - -

<יואל הדר:>
בפקודת המשטרה אז נדע.

<קריאה:>
בסדר, בפקודת המשטרה נדע מה זה.

<היו"ר משה גפני:>
בסדר. אם זה לא מוגדר זה יוגדר. אם זה מוגדר על פי הכללים האחרים אז אין צורך.

הלאה.

<נירה לאמעי-רכלבסקי:>
קבע קצין המשטרה, קצין משטרה בכיר, כי מקום הפיקוח המוצע – ואני הצעתי, אולי קצין משטרה באותו אזור שבו נמצאת התכנית או - - -

<היו"ר משה גפני:>
קבע קצין משטרה שמה?

<נירה לאמעי-רכלבסקי:>
כי מקום הפיקוח המוצע אינו - - -

<היו"ר משה גפני:>
את ה"מקום" להוריד.

קבע קצין משטרה כי - - -

<נעמה פויכטונגר:>
- - -

<קריאה:>
- - -

<היו"ר משה גפני:>
כן.

<נירה לאמעי-רכלבסקי:>
כי מתקיימים תנאים כאמור.

<היו"ר משה גפני:>
כן.

<נירה לאמעי-רכלבסקי:>
אוקיי.

<קריאה:>
בסדר.

<נירה לאמעי-רכלבסקי:>
כמו - - -

<היו"ר משה גפני:>
המילה "מקום" היא פסולה.

<דוד רותם:>
זה תלוי מהו המקום.

<היו"ר משה גפני:>
כן. לא משנה - - -

<קריאה:>
אז אולי נסיבות?

<היו"ר משה גפני:>
אז שיגיד את זה לבית המשפט. אני לא אמרתי - - -

<נעמה פויכטונגר:>
עורכת הדין נירה לאמעי-רכלבסקי, אפשר להגיש את תכנית הפיקוח המוצעת אם זה עושה לך בעיות.

<היו"ר משה גפני:>
כן. בסדר.

<נירה לאמעי-רכלבסקי:>

כי בתכנית הפיקוח המוצעת מתקיימים או קיים קושי כאמור, אותו - - -

<יואל הדר:>
קצת מוזר שחבר הכנסת משה גפני אומר שהמילה "מקום" פסולה. על דעת המקום אנחנו כל הזמן אומרים.

<היו"ר משה גפני:>
אני ידעתי שאתה תגיד את זה. אני לא התכוונתי ואני אומר לפרוטוקול מה שאנחנו אומרים: "- - -על דעת המקום ועל דעת הקהל - - -". אנחנו מדברים על אתר גיאוגרפי. ידעתי שתגיד את זה.

<אורית סטרוק:>
אני אגיד לך מה אני, אני עוד לא גומרת, הרי היא מנסחת את זה. היא חושבת תוך כדי דיבור ומדברת - - -

<היו"ר משה גפני:>
כן, כן, בסדר. אנחנו נראה את הניסוח הסופי.

<אורית סטרוק:>
בסוף, המילה שתופסת אותי פה זה הפרות הסדר. בסוף יגידו, למשל: - - -

<נירה לאמעי-רכלבסקי:>
סכנה לפגיעה בסדר הציבורי.

<אורית סטרוק:>
הסדר הציבורי. בסוף יגידו, למשל, שבחווארה ערבים זורקים אבנים, ולכן מי שגר, למשל, באלון מורה לא יכול לקבל את הפיקוח כי צריכים לעבור דרך חווארה. מה הוא אשם? זה לא נראה - - -

<היו"ר משה גפני:>
זה לא כתוב כאן.

<דוד רותם:>
שיעבור מקום.

<היו"ר משה גפני:>
לא, לא, לא כתוב - - -

אני רוצה להגיד משהו: אומרת חברת הכנסת אורית סטרוק וגם אני אומר – אני לא מסכים שיבוא השב"ס או אותו קצין או לא חשוב מי, הוא יבוא לבית המשפט ויאמר: המחוקק אפשר לי שבמקום מסוים אני לא עושה איזוק אלקטרוני רק בגלל המקום. לא מסכים שתבוא הנחיה כזאת מהכנסת. הכנסת אומרת ההיפך: בכל מקום בארץ, אם מתאים העציר הזה, הוא מתאים לאיזוק אלקטרוני, צריך לאפשר לו את זה. צריך להעמיד לצורך העניין אנשים? צריך להעמיד אנשים.

אם בא הקצין או השב"ס או מי שצריך לבוא לבית המשפט והוא אומר: אנחנו לא יכולים בעיסאוויה, אנחנו לא יכולים לעשות איזוק אלקטרוני בגלל שזורקים שם אבנים; זה בעיתוי שזורקים אבנים; לא רלוונטי לגבי ה-. אז יש שם מקום נקודתי שבו יש בעיה.

ואז אם הוא יבוא ויגיד: אני באלון מורה לא מוכן בגלל שהמשטרה צריכה לעבור שם – אין מציאות כזאת. אתה צריך לעבור? אתה צריך לעבור בהרבה מקומות.

<יואל הדר:>
נכון.

<היו"ר משה גפני:>
אז במקום שאתה לא עובר. אם השופט ייתן השופט ייתן. לדעתי, השופט לא ייתן, אלא אם כן, השופטים, כמו שהם מוגדרים – השופט כנראה לא ייתן.

<אורית סטרוק:>
אני בכלל לא מבינה, אני רוצה להוסיף על זה, עורך הדין יואל הדר: תראה, אם אתה רוצה להגיד שיש עצור מסוים שהתנאים הספציפיים שלו מסיבות כאלה ואחרות לא מתאימים לאיזוק אלקטרוני, הרי זה מהותו של החוק. כל מהותו של החוק זה שבודקים כל מקרה באופן פרטני.

<היו"ר משה גפני:>
לא על זה מדובר. ואם הוא גר בפנימייה?

<אורית סטרוק:>
הרי אתה פה בעצם עושה טריק ולוקח את השאלה של המקום מסעיף אחד, מעביר אותו לסעיף אחר. בסעיף הראשון עוד היה יחסית טוב כי אמרנו שהוועדה המשותפת צריכה לאשר את רשימת - - 

<היו"ר משה גפני:>
לא.

<אורית סטרוק:>
- - המקומות. כן.

<היו"ר משה גפני:>
לא, לא.

<אורית סטרוק:>
לא, בכלל, אתה אומר: הוא יחליט שבמקום מסוים יש הפרות סדר אז אי אפשר. הרי - - -

<פרומית כהן:>
אז זה בתקופה, זה ביום ספציפי.

<יואל הדר:>
אז אני רוצה להסביר.

<אורית סטרוק:>
זה בדיוק - - -

<יואל הדר:>
נכון.

<היו"ר משה גפני:>
בבקשה, עורך הדין יואל הדר.

<יואל הדר:>
הוועדה אמרה: לא מוכנה שהשר יקבע קטגורית מקומות.

<היו"ר משה גפני:>
נכון.

<יואל הדר:>
לכן היינו צריכים לשבור את הראש, למצוא חלופה למה שהוועדה דרשה.

<היו"ר משה גפני:>
לא לשבור את הראש, להפעיל את הראש לפי ההנחיה של ועדת הכנסת.

<יואל הדר:>
ניסינו. ניסינו. אז ניסינו להפעיל את הראש, ואז באנו מכיוון אחר ואמרנו: ככלל, מותר לאדם שיהיה לו איזוק אלקטרוני כחלופה, מראש. אנחנו אומרים ככלל זו חלופה, חלופה טובה.

<היו"ר משה גפני:>
ולא חשוב איפה הוא גר.

<יואל הדר:>
לא חשוב איפה. ככלל.

עכשיו, אנחנו נכנסים למגבלות. אז מגבלה אחת זו מגבלה טכנולוגית. אמרנו, יכול להיות שבעיה של מגבלה טכנולוגית.

עכשיו, מגבלה אחרת יכולה להיות שבאותו זמן או לא רק באותו זמן אי אפשר במקום מסוים; אני לא מדבר רק על שכונות, למשל, - - - אתה אומר לי שיש הפרות סדר, שכדי להיכנס לשם צריכים כוח משטרה אדיר, כשאותו אדם זכאי לאיזוק אלקטרוני, נניח במקום בעיסאוויה, במשרד המשפטים ברחוב סאלח א-דין. זה גם מזרח העיר. הוא יהיה בתוך משרד המשפטים. יכול להיות שזו כן יכולה להיות חלופה. ולכן אותו אדם זכאי לאיזוק, לכן יכול להיות שיש חלופה.

עכשיו, אני רוצה להגיד עוד משהו לגבי המקום: אנחנו כל הזמן נכנסים למקומות מהסוג הזה שאנחנו אומרים. לדעתי, יכול להיות שאותו מואזק ירצה להיות בבית של ראש ארגון פשיעה, להיות מואזק שם.

<היו"ר משה גפני:>
נכון.

<יואל הדר:>
אבל גם זה לא מתאים.

<היו"ר משה גפני:>
קיבלתי את זה. אני אומר.

<יואל הדר:>
או ליד גן ילדים, - -

<היו"ר משה גפני:>
נכון.

<יואל הדר:>
- - ואנחנו אומרים שגם זה לא מתאים, ליד גן ילדים.

<היו"ר משה גפני:>
בסדר. בסדר.

<יואל הדר:>
לכן המקומות זה מרחב אדיר של דברים, ולכן אנחנו רוצים לצמצם ולהגיד: קצין משטרה יפעיל שיקול דעת, את כל הדברים שאמרתי עכשיו ועוד דברים.

<היו"ר משה גפני:>
טוב.

<אורית סטרוק:>
תקשיב לי, אני לא מבינה. עורך הדין יואל הדר, תקשיב: מה שאתה אמרת רשום בסעיף (2).

<נירה לאמעי-רכלבסקי:>
רשום כבר בסעיף (2). נכון.

<אורית סטרוק:>
כתוב: "מקום הפיקוח המוצע ואמצעי התקשורת - - -". אמצעי התקשורת זה דבר אחד, מקום זה דבר שני. אתה בא ואתה אומר: תקשיב, רגע, הוא רוצה בדירה שלו איזוק אלקטרוני. בדלת ממול גר ראש המאפיה. לא מתאים. בסדר.

<יואל הדר:>
מי יגדיר את זה? אני אומר, קצין משטרה - - -

<פרומית כהן:>
אבל סעיף (2) זה המנהל. סעיף (2) זה המנהל.

<יואל הדר:>
אני מסכים איתך, לכן אני אומר: המנהל הוא איש שב"ס. אני רוצה שקצין משטרה בכיר, שהוא זה שיקבע מבחינת שלום הציבור. לא רוצה לסמוך על - - - של איש שב"ס, אני רוצה לתת לאיש מקצוע - - -

<היו"ר משה גפני:>
 עורך הדין יואל הדר, הבנו. עורך הדין יואל הדר, אני הולך - - -

<נירה לאמעי-רכלבסקי:>
אפשר שנייה?

<היו"ר משה גפני:>
בבקשה.

<נירה לאמעי-רכלבסקי:>
אתה מדבר על תכלית המעצר, זה משהו אחר.

<היו"ר משה גפני:>
לא, הוא מדבר על - - -

<נירה לאמעי-רכלבסקי:>
שנייה.

אתה מדבר על זה שהנסיבות הספציפיות של הפיקוח יאפשרו להשגת תכלית המעצר. 

<היו"ר משה גפני:>
אני אסביר. 
<נירה לאמעי-רכלבסקי:>
ואם גר מולו ראש ארגון פשע - - -

<היו"ר משה גפני:>
עורכת הדין נירה לאמעי-רכלבסקי, שנייה.
<נירה לאמעי-רכלבסקי:>
זה לא סכנה לשלום הציבור אבל.

<היו"ר משה גפני:>
עורכת הדין נירה לאמעי-רכלבסקי, אני אסביר את מה שהוא אומר וצריך לנסח את זה. הניסוח פה הוא מאוד קריטי. 

<נירה לאמעי-רכלבסקי:>
יכול להיות שצריך להוסיף את זה, - - -

<היו"ר משה גפני:>
רק שנייה.

בא עורך הדין יואל הדר ובא השב"ס והם אומרים ככה: יש את הבעיה של המגבלה האלקטרונית שהיא כתובה בסעיף (2). עכשיו הם באים ואומרים: ברגע שהורדתם מקומות, ברגע שהורדתם את כל העניין הזה, אנחנו יכולים ללכת ולתת חוות דעת לבית המשפט. יש לנו כמה דברים שאנחנו אומרים אותם לוועדה: יש מצב שבו אנחנו לא ניתן איזוק אלקטרוני במקום מסוים שזה ליד גן ילדים. לא ניתן. עכשיו, מה פירוש לא ניתן? אנחנו לא נחליט. אנחנו ניתן חוות דעת לבית המשפט או לשופט או מי שצריך לתת, כפי שכתוב בחוק, אנחנו נגיד: אי אפשר לתת לאיש הזה איזוק אלקטרוני בגלל שהוא רוצה את האיזוק האלקטרוני בבית שלו, סמוך לגן ילדים.

<נירה לאמעי-רכלבסקי:>
והוא פדופיל.

<היו"ר משה גפני:>
כן.

<יואל הדר:>
לא.

<נירה לאמעי-רכלבסקי:>
נניח. אבל הוא מואשם בזה.

<יואל הדר:>
לא משנה.

<היו"ר משה גפני:>
כן. לא משנה.

<יואל הדר:>
זה לא משנה גם.

<נירה לאמעי-רכלבסקי:>
אבל - - -

<היו"ר משה גפני:>
רגע, שנייה.

או שהוא נמצא בפנימייה, עם כל מיני אנשים כאלה שעברו עבירות דומות או משהו מהסוג הזה. או שהוא נמצא במקום שבו, מולו גר מישהו שהקרבה ביניהם, אפילו שהוא עם איזוק אלקטרוני אבל לדבר איתו הוא יכול, ויכולים להיות שם דברים מבחינת המשטרה ומבחינת השב"ס, יכולים להיות דברים חמורים.

צריך להגיע לניסוח – או שיש גם בעיות של הסדר הציבורי; הוא מגיע למקום שבו הוא באיזוק אלקטרוני וכל החבר'ה שם הם חבר'ה עבריינים והם יכולים ליצור בעיה חמורה.

אנחנו לא נותנים שיהיה כתוב שהיות והוא גר ביישוב, שביישוב הזה יש הפרות סדר בגלל סיבות אחרות לכן הוא יכול לא לקבל, לכן אפשר לא לתת לו את האיזוק האלקטרוני.

אנחנו אומרים, ואני אומר את זה לפרוטוקול: אם זה יבוא לבית המשפט, בית המשפט לא יקבל את העמדה הזאת. הוא יגיד: בסדר, יש שם בעיות של הפרות סדר? אז אל תעשו את זה בשבוע הזה או שאל תעשו את זה עכשיו או שאני לא מאשר לכם. אם הוא מאשר זה לא הנחיה של הכנסת. הכנסת לא אומרת את זה. ולכן צריך לנסח את זה באופן כזה שהדברים שאמרתי: המקום הוא פנימייה, המקום הוא אזור של חבורת עבריינים, הוא גר ליד ראש המאפיה, הוא נמצא ליד גן ילדים או דברים מהסוג הזה, זה מה שיהיה כתוב. המקום לא יהיה כתוב. זהו. בזה סיימנו את העניין.

<היו"ר משה גפני:>
מה, עורך הדין יואל הדר, מה? למה אתה מקשה?

<יואל הדר:>
אני מקשה כי אני הבנתי, אני חושב, דברים. אני חושש שאחרי זה, כשנגיע לניסוח, שוב אנחנו ניכנס לבעיה כשיש לנו את - - -

אני רוצה רק שיהיה ברור גם שאם זה מקום כמו עיסאוויה, כרגע, בעת הזו - - -

<היו"ר משה גפני:>
יש עיתוי בשכונה מסוימת, שיש בעיה – תגידו את זה לשופט.

<יואל הדר:>
לא, אבל אני רוצה שקצין המשטרה – זה לא שאם יגידו - - -

<היו"ר משה גפני:>
כן, הוא יגיד.

<יואל הדר:>
לא, אבל אני רוצה שיהיה כתוב בחוק, יהיה כתוב: קצין משטרה קובע שבגלל הפרעה לשלום הסדר או פגיעה בביטחון הנפש והציבור אי אפשר לתת לו איזוק אלקטרוני - - -

<היו"ר משה גפני:>
ביטחון הנפש – הפרות הסדר אתה לא יכול לכתוב. אבל פגיעה בנפש ובזה - - -

<יואל הדר:>
בסדר הציבורי. - - - בסדר הציבורי.

<היו"ר משה גפני:>
לא, בסדר הציבורי גם לא. זה מוביל אותנו לעיסאוויה. אני לא רוצה שזה יוביל אותנו לשם.

<יואל הדר:>
אבל יש חלופה - - -

<היו"ר משה גפני:>
אני רוצה שיהיה כתוב – אמרת, איך הוא אמר?

<נירה לאמעי-רכלבסקי:>
ביטחון הנפש והרכוש, אני חושבת - - -

<יואל הדר:>
פגיעה בביטחון הנפש והרכוש אפשר?

<היו"ר משה גפני:>
בסדר. אפשר.

<יואל הדר:>
אז כל הדבר הזה, שקצין המשטרה יקבע את זה.

<היו"ר משה גפני:>
הפרות סדר, עזוב. כמה שאני מנסה, אתה יודע, לגרור אותך החוצה, אתה נדחף פנימה. למה אתה יוצר לנו בעיות? השר שלך הוא איש שלא רוצה שיגידו שלא נכנסים למקומות בארץ. אני יכול להגיד בגלל שאני לא כזה ימני.

<יואל הדר:>
ייכנסו לכל מקום - - -

<היו"ר משה גפני:>
בסדר. עורך הדין יואל הדר, תאמין לי, אני דואג לטובתכם גם כן.

<יואל הדר:>
טוב.

<היו"ר משה גפני:>
הלאה.

<נירה לאמעי-רכלבסקי:>
יש לי שאלה כי אני רוצה להבהיר משהו, כי נכנסנו כבר לסוגיה הזאת: היום בחסד"פ, בחוק סדר הדין הפלילי, למשל, עניין שחרור בערובה, אין כללים איך לקבוע שחרור בערובה. מתנהל דיון מעצר, נציג הנאשם מציע מקום למעצר בית, הפרקליט נותן את דעתו, בית המשפט עושה איזשהו הליך של חקירת עדים ובדיקה של ערבים - - - וקובע את זה.

האם הכוונה הייתה, לגבי פיקוח אלקטרוני, שחוות דעת המנהל – ותשכח רגע מהמקומות כי זה לגבי חוות דעת באופן כללי – נכללו מראש - - -

<היו"ר משה גפני:>
פנימייה.

<נירה לאמעי-רכלבסקי:>
לא.

<קריאה:>
לא.

<נירה לאמעי-רכלבסקי:>
לא. גן ילדים, השכנות לראש ארגון פשע. אני רוצה לדעת. האם - - -

<היו"ר משה גפני:>
השאלה – מי העציר? השאלה – איזה גן ילדים? השאלה – מה מידת הקרבה? ששופט יבחן את זה. 

<נירה לאמעי-רכלבסקי:>
לא - - -

<נעמה פויכטונגר:>
- - - האם הכוונה הייתה לתמיד - - -

<נירה לאמעי-רכלבסקי:>
לא, לא. אבל האם הכוונה הייתה במקור שהמנהל ייתן בחוות דעתו, ותשכחו רגע מהמקום בבקשה כי זה; האם הכוונה הייתה שהמנהל ייתן חוות דעת גם בעניינים כאלה?

<קריאה:>
לא.

<נעמה פויכטונגר:>
העניינים האלה הם בדרך כלל סוג הדברים שהם חלק מתסקיר המעצר שדובר עליו הרבה.

<אורית סטרוק:>
בדיוק. זה מה - - -

<נעמה פויכטונגר:>
הוא זוכר את הסיטואציה.

<נירה לאמעי-רכלבסקי:>
אז לכן אני שואלת: אז הכוונה היא לא שהדברים האלה יכללו בחוות דעת המנהל.

<נעמה פויכטונגר:>
נורא תלוי. כל הדברים האלה אפשר - - -. לפעמים הדגש הוא עניין סוציולוגי. אם כל האחים של אותו עצור הם כולם עבריינים, יש לך בעיה עם המשפחה שלו, וזה עובדי הרווחה ידעו.

<נירה לאמעי-רכלבסקי:>
זה ברור. אבל השאלה היא אם המנהל, שהוא כאמור סוהר בכיר - - -

<נעמה פויכטונגר:>
זה נורא תלוי בנסיבות. אנחנו - - -

<קריאה:>
אין לו את הכלים.

<נירה לאמעי-רכלבסקי:>
אבל אתם מתכוונים שהמנהל יהיה חתום בחוות דעתו בין היתר על דברים כאלה או שאתם משאירים את זה לתסקיר? זאת השאלה. אם אנחנו ננסח עכשיו משהו שינסה להתגבר על עניין המקום אנחנו נכליל גם דבר כזה - - -

<נעמה פויכטונגר:>
דברים שהם בתחום ההתאמה הטכנולוגית, ההיתכנות הביטחונית – הם התחום של המנהל. דברים שהם היבטים פסיכולוגיים, סוציאליים – הם נולדים מהתסקיר. כל המכלול הזה, התובע מגיש אותו לבית המשפט.

<נירה לאמעי-רכלבסקי:>
אז המנהל כן מגיש חוות דעת - -

<ציון שי:>
לא.

<נירה לאמעי-רכלבסקי:>
- - שאומרת שמאחר שיש בסביבה גן ילדים ובכתב האישום יש עבירות - - - מה ההכשרה של  המנהל - - -

<ציון שי:>
לא. לא.

<נעמה פויכטונגר:>
המנהל לא מחווה את דעתו בנושאים - - -

<היו"ר משה גפני:>
מה לא?

<ציון שי:>
אני ציון שי, מנהל היחידה.

<היו"ר משה גפני:>
כן. מה לא? גן ילדים לא מוגן?

<ציון שי:>
לא. אין לי את הכלים לדעת את זה.

<נירה לאמעי-רכלבסקי:>
בדיוק. זה - - -

<ציון שי:>
אין לי את הכלים לדעת את זה. אני לא יודע מי האנשים - - -

<היו"ר משה גפני:>
אין את הכלים אז אתה לא מגיש.

<ציון שי:>
אני לא יודע מי האנשים, אני לא יודע מי המועמד להיכנס לפיקוח, מה בדיוק העבירות שלו, עבריינים - - -. אין לי את זה.

<היו"ר משה גפני:>
אז איך הוא יעשה את זה?

<יואל הדר:>
אז יש את תסקיר המבחן, ויש גם את קצין המשטרה לגבי ביטחון - - -
<אורית סטרוק:>
זה התסקיר.

<נירה לאמעי-רכלבסקי:>
- - -

<היו"ר משה גפני:>
בסדר, הבנתי. אז זה התסקיר.

<ציון שי:>
אני לא נמצא - - -

<יואל הדר:>
יש לך - - -

<היו"ר משה גפני:>
הבנו, הבנו, די.

<ציון שי:>
אני לא נמצא בהליך הדיון המשפטי.

<אורית סטרוק:>
רגע - - - אני רוצה להגיד לך: כל הדבר הזה נשמע לי או שהם עובדים עלינו או שאנחנו עובדים על עצמנו. הסיפור של הפיקוח האלקטרוני הוא סיפור מאוד פרסונלי: כל אחד ואחד נבדק לפרטיו; מה שהיחידה יודעת להביא היא מביאה; ומה שהתסקיר יודע להביא, שזה הרבה יותר רחב וכוללני הוא מביא; ומה שהמנהל יודע להביא הוא מביא; ובית המשפט עושה את השיקול באופן פרסונלי אסיר-אסיר.

<היו"ר משה גפני:>
עד כאן נכון.

<אורית סטרוק:>
או עציר-עציר. זה הכול.
הם רוצים להביא, על גבי כל הדבר הפרסונלי הזה, גם את חוות הדעת על הפרות הסדר וסכנת הנפשות באזור וכולי וכולי.

<יואל הדר:>
לאסיר.

<אורית סטרוק:>
אני אומרת שאסור שזה ייכנס לחוק. אסור. השופט יש לו, איך אומרים, שיקול דעת מספיק ברור אחרי שהוא מקבל את כל הנתונים האלה. הוא גם לא מטומטם, הוא גם קורא קצת עיתונים. אז אם בזמן מסוים הוא שומע שיש כך וכך באזור מסוים, הוא גם יכול להכניס את זה לתוך שיקול הדעת. אבל לבוא ולהחליט מראש שבגלל שבאזור מסוים יש, ועכשיו הם אומרים לך: לא הפרות סדר, יש סכנה. אני אומרת לך על סמך ניסיון, בסדר? בן יותר מ-30 שנה: איפה שיש הפרות סדר יש גם סכנה. בסדר? אבן גם הורגת. נו, אז מה? אז בגלל זה בן אדם שגר במסירות נפש ביישוב מסוים ואבן יכולה להרוג בדרך לשם, אז בגלל זה הוא לא יוכל לקבל את מה שמגיע לו?

אם ימצאו שהנתונים הפרסונליים שלו לא מתאימים - - -

<דוד רותם:>
זה לא מגיע לו.

<אורית סטרוק:>
אז אם יחליטו שזה לא מגיע לו, עוד פעם אני אומרת. הרי בסוף יש פה מכלול שלם של נתונים שהם כולם פרסונליים, שייכים אליו, ספציפיים, כולל גן הילדים - -

<היו"ר משה גפני:>
 לא, זה ברור.
<אורית סטרוק:>
- - והמשפחה והשכן ממול והאופי שלו והכול. בסדר? - - -

<היו"ר משה גפני:>
טוב. הסבר, מה אתם מבקשים שהתובע או המנהל יגיש לשופט?

<יואל הדר:>
אז זה מה שאנחנו מבקשים. יש פה שלושה פקטורים מבחינתנו: אחד, זה המנהל לגבי הנושא הטכנולוגי; ותסקיר המבחן לגבי הסביבה שלו; וקצין המשטרה לגבי ביטחון הנפש והרכוש והסדר הציבורי. זה - - - מרכיבים שצריכים להיות בפני בית המשפט. הוא צריך לקבל את ההחלטה שלו. זה מה שביקשנו.
אנחנו מדברים - - -

<היו"ר משה גפני:>
כן, הסדר הציבורי לא יהיה כתוב.

<יואל הדר:>
אבל זה קשור, זה קשור.

<היו"ר משה גפני:>
סדר ציבורי – תתגברו על הסדר הציבורי.

<יואל הדר:>
מה זה להתגבר? מה זה להתגבר?

<היו"ר משה גפני:>
להתגבר – הסדר הציבורי. שקצין המשטרה יגיד לשופט: הסדר הציבורי שם יכול לגרום לסכנת נפשות, לכן אנחנו לא יכולים לאזוק אותו.

<יואל הדר:>
אז זה מה שאנחנו רוצים שיהיה כתוב - - -. אז כך - - -
<היו"ר משה גפני:>
אבל אני לא רוצה שזה יהיה כתוב, אני לא רוצה שיתאפשר. אתה אומר: ביטחון הנפש והרכוש? תגיד את זה לשופט.

<יואל הדר:>
בסדר.

<היו"ר משה גפני:>
הסדר הציבורי זה כאילו אתה מדבר על מקום.

ברגע שאת לא מנחה, חברת הכנסת אורית סטרוק; הרי זה התחיל ממקום. אני לא מסכים למקום בשום מקרה. הסדר הציבורי גם מוביל למקום. ברגע שהוא אומר: יש בעיה של ביטחון הנפש והרכוש, וזה יכול להיות הרבה מאוד דברים, אנחנו לא מנחים את השופט שבמקום מסוים אין איזוק אלקטרוני. אין דבר כזה. נבחן את זה לגופו של עניין.

<דוד רותם:>
עכשיו, זה יגיד, שקצין המשטרה יגיד מה הבעיה.

<היו"ר משה גפני:>
כן.

<נירה לאמעי-רכלבסקי:>

קצין המשטרה כרגע לא - - -

<היו"ר משה גפני:>
הסדר הציבורי לא מופיע.

<יואל הדר:>
אז ביטחון הנפש, קצין המשטרה קובע שיש בעיה מבחינת ביטחון - - -

<היו"ר משה גפני:>
שיקבע. שילך לבית המשפט. למה צריך לכתוב את זה?

<יואל הדר:>
לא, הוא לא צריך - - -

<קריאה:>
לא.

<קריאה:>
לא.
<קריאה:>
לא, הוא לא צריך ללכת לבית המשפט.

<קריאה:>
לתת חוות דעת.

<יואל הדר:>
הוא לא צריך - - -

<היו"ר משה גפני:>
שייתן את חוות הדעת לשופט.

<יואל הדר:>
הוא צריך לקבוע. קצין המשטרה צריך לקבוע בדבר הזה. השופט בעניין הזה, לטעמנו - - -

<היו"ר משה גפני:>
לוקח את מכלול הנושאים.

<יואל הדר:>
לא. לא בנושא הזה.

<קריאה:>
לא בעניין הזה.

<יואל הדר:>
לא בנושא הזה. בנושא הזה התקיפה לא תהיה על ידי השופט הזה, אלא מי שחושב שביטחון הנפש והרכוש הוא לא בסדר, שזו עתירה מנהלית כנגד קצין המשטרה. כי זו קביעה שהיא לא שייכת רק למכלול הספציפי, היא קביעה כללית של קצין המשטרה בנושא הזה.

<קריאה:>
איזה - - -? באיזו פרוצדורה?

<אורית סטרוק:>
מה יש לעתור מנהלית נגדו? אני אומרת לך בערבון מלא, בסדר? עכשיו לנסוע בכביש מירושלים לחברון, יכול להיות שיבוא מולך נהג, ידרוס אותך. אתה מסכים איתי? אז מה? 

<יואל הדר:>
זה לא - - - 

<דוד רותם:>
זה נכון.

<אורית סטרוק:>
וזה מישהו שגר בקריית ארבע או באפרת לא יכול לקבל איזוק אלקטרוני?

<יואל הדר:>
גם בירושלים. אז תגידי: כל ירושלים.

<אורית סטרוק:>
אז בסדר. לכן - - - אותו דבר עם זה. 
<יואל הדר:>
לא, אבל זאת לא הכוונה. לכן זאת לא הכוונה. אבל אל תיקחי את קריית ארבע. דווקא קריית ארבע זאת לא הבעיה בכלל בנושא הזה. אבל קחי את כל ירושלים, תגידי מהכיוון הזה. עוד לא יהיה איזוק בכל ירושלים. זאת לא הכוונה. הכוונה פר עציר ספציפי. אנחנו, שוב, יורדים לפר עציר ספציפי ולא יורדים למקום.

<אורית סטרוק:>
פר עציר ספציפי – תכניס לתוך התסקיר. תכניס את זה לתסקיר.

<יואל הדר:>
ירדנו מהסדר הציבורי, ירדנו - - - נכון, אבל לפחות - - -
<אורית סטרוק:>
תתייחס לעציר הספציפי הזה, תכתוב ליד הדלת של הבית שלו - - -
<היו"ר משה גפני:>
מתייחסים. מתייחסים, אני שאלתי אותם. מתייחסים לעציר הספציפי.

<יואל הדר:>
אנחנו מתייחסים לעציר. זה מה שאנחנו אומרים: ירדנו מהסדר הציבורי בגלל זה, ביטחון הנפש והרכוש - - -

<היו"ר משה גפני:>
עזוב את הסדר הציבורי. על העציר הספציפי הזה אומר הקצין שאי אפשר לתת לו איזוק אלקטרוני בגלל שיכול להיגרם פה נזק לנפש ולרכוש ועל זה הוא יכול לעתור בעתירה מנהלית. אבל אין דבר כזה של מקום, אלא האיש הספציפי הזה שנמצא בשכונה מסוימת במקום מסוים, הוא - - -

בסדר. אוקיי. אפשר לחיות עם זה, אין ברירה. לחיות עם זה. אני חושב שאנחנו הורדנו את הנושא של המקום. אין דבר כזה שהם יכולים לבוא ולהגיד: בגלל שזה במקום מסוים אז אי אפשר לאזוק איזוק אלקטרוני. אין מציאות כזאת. החוק לא נותן את זה.

<אורית סטרוק:>
תראה מה הם אומרים - - -

<נירה לאמעי-רכלבסקי:>
- - -

<היו"ר משה גפני:>
על האיש הספציפי הזה הוא יגיד: הוא גר ברחוב מסוים בשכונה מסוימת. אי אפשר להגיע אליו, אי אפשר להגיע לזה, אז זה סיפור אחר. זה שאי אפשר להגיע אליו בגלל שכל השכונה הזאת עכשיו היא בעייתית, אבל הוא לא יכול לבוא ולהגיד שאני לא הולך לאלון מורה או שאני לא הולך לקריית ארבע. הוא לא יכול להגיד את זה בגלל  שהחוק לא מאפשר.

<אורית סטרוק:>
הוא חייב לעבור דרך חווארה.

<היו"ר משה גפני:>
אז הוא צריך לעבור, שיעבור בכביש עוקף.
<אורית סטרוק:>
אין כביש עוקף - - -

<היו"ר משה גפני:>
אז שייסע. אז שיבוא עם כוחות - - -

<נירה לאמעי-רכלבסקי:>
אז אפשר אולי לכתוב נסיבות מיוחדות שמתקיימות באותה עת ולא סכנה וזה, אלא נסיבות, נסיבות מיוחדות שמתקיימות באותה עת.

<היו"ר משה גפני:>
אפשר גם כן. אם תסכימו לזה זה בסדר.

<אורית סטרוק:>
אני מבקשת שזה יהיה - - -

<קריאה:>
איך מיוחדות - - -?

<נירה לאמעי-רכלבסקי:>
קיים קושי במיוחד - - -

<יואל הדר:>
אבל זה נכון לגבי האזור אבל לא לגבי אחד, לשים אותו - - -

<היו"ר משה גפני:>
אחד, אחד, על אותו אחד - - -

<יואל הדר:>
כן, כן, אבל זה שליד גן ילדים זה לא באותה עת, הוא בכלל לא יכול להיות ליד גן ילדים.

<היו"ר משה גפני:>
בסדר, אז זה כבר אמרנו תסקיר. אל תערבבו את זה, כבר התבלבלתי פעמיים.
<יואל הדר:>
לא, לא בתסקיר. למה תסקיר?

<היו"ר משה גפני:>
הנושא של גן ילדים יכול להיות במקרה הספציפי הזה אבל זה יכול להיות לאורך זמן. יש מקרים שבהם המקרה הוא עיתוי, גם אתם אמרתם את זה, הוא עיתוי זמני, חולף.

<יואל הדר:>
נכון.

<היו"ר משה גפני:>
בסדר. אז זה תלוי בנסיבות. הרי לא יושבים בשב"ס אנשים שאין להם שכל, שסתם הם מחליטים לעשות זה, בגלל שעל זה יוגשו עתירות.

<יואל הדר:>
נעבוד על זה בניסוח, כששמענו את - - -

<אורית סטרוק:>
אני אגיד לך - - -

<היו"ר משה גפני:>
טוב. אבל אני מבקש שאת הניסוח הזה גם להראות לנו, לחברי הוועדה כאן, ולהגיע לניסוח שיהיה זהיר מאוד. בשום פנים ואופן שלא ייתן פתח למקומות אחרים.

<נירה לאמעי-רכלבסקי:>
אז אולי אתה מאשר את הסעיף הזה להצבעה?

<היו"ר משה גפני:>
לא, לא, לא, לא, לא. אנחנו החלטנו – "המקום" לא בעניין. החלטנו.

<יואל הדר:>
אדוני, מבחינתנו, כל סעיף אפשר להראות לכם. אנחנו לא - - -
<היו"ר משה גפני:>
בסדר. אנחנו לא נחזור לפה. זה מה שאני רוצה, לא נחזור לדיון הזה. אחרת אנחנו נמשיך כמו הממשלה, שמונה חודשים, לריב על הוראת השעה לשלוש שנים.
<נירה לאמעי-רכלבסקי:>
עורכת הדין נעמה פויכטונגר, לאור מה שעלה כאן, לגבי ההפרדה בין תסקיר המעצר ומה הוא אמור להביא, וחוות דעת המנהל ומה היא אמורה להביא, אני חושבת שאולי בסעיף 22ג לגבי תסקיר המעצר, שאמור לכלול התייחסות להתאמת העצור למעצר בפיקוח אלקטרוני ולמקום הפיקוח המוצע. והשאלה אם אי אפשר להוסיף כאן משהו כמו: התאמתו להשגת תכלית המעצר. יש עניין של תכלית המעצר, למה הבן אדם הזה נעצר: סכנה לשלום הציבור - - -

<נעמה פויכטונגר:>
המונח תכלית המעצר לא כל כך רלוונטית לגבי נותני התסקיר, שלפעמים תכלית המעצר, למשל, היא למנוע שיבוש הליכי משפט. זה לא דבר שעורך התסקיר הוא בהכרח אמון עליו.
<נירה לאמעי-רכלבסקי:>
אבל מישהו כן צריך לתת. ואם נכנסים כבר לפרטים אני רוצה להבין - - -

<נעמה פויכטונגר:>
בסוף את זה, תכלית המעצר עם כל הנתונים השופט שוקל;

<קריאה:>
זה לא התפקיד של - - -

<נעמה פויכטונגר:>
תסקיר המעצר זה באמת תחום מומחיות של עורכי התסקירים שיודעים להתייחס לנושאים מסוימים. להכניס מינוח שמכניס אותם לאיזו פינה שהיא לא בטוח בתחום שלהם - - -
<נירה לאמעי-רכלבסקי:>
אז מי כן אמור לתת את כל הדברים האלה שמסביב? זה חשוב לי כי אנחנו יוצרים כאן הליך חדש, ומי אמור בפני בית המשפט לתת את אותו input, כמו למשל, הנושא של מיקום של גן ילדים וכדומה? אני בכוונה מעלה את זה.

<נעמה פויכטונגר:>
אז זה נורא תלוי מהו הדבר - - -. כי אנחנו יכולים היום - - -

<היו"ר משה גפני:>
אבל הבעיה, מה שהיא אומרת, זו בעיה שלכם. איפה אתם תגידו את זה שגן ילדים - - -?
<נעמה פויכטונגר:>
אבל אדוני, זה לא שונה. בעצם, בכל הליך מעצר יש איזשהו מכלול של נסיבות או כל דיון בחלופת מעצר.

<היו"ר משה גפני:>
בסדר. בסדר. הם צריכים לדאוג לזה, אנחנו לא צריכים לדאוג לזה. הם צריכים להגיד את זה.
<נעמה פויכטונגר:>
אנחנו תמיד חיים בעולם עם אפשרויות אין סופיות, ובסוף - - -

<נירה לאמעי-רכלבסקי:>
יש אפשרות להכניס את זה בעניין של חוות דעת המנהל? כי בכל זאת, יוצרים הליך חדש לאנשים שהם מסוכנים מכדי להיות משוחררים בערובה.
<היו"ר משה גפני:>
בסדר, השופט ישאל את זה. זה דבר שקיים בכל מקרה. אני הייתי מבקש את זה במקומם.
<נעמה פויכטונגר:>
לא אכפת לי לנסות לברר את זה בישיבות הניסוח, אבל אני לא מוכנה, סליחה שאני אומרת, אי אפשר שפתאום בשלב הזה יהיו עיזים שאנחנו פתאום אחר כך - - -
<נירה לאמעי-רכלבסקי:>
לא, לא קשור לעיזים. הדברים עולים כאן, כרגע.  

<היו"ר משה גפני:>
טוב. בסדר, בסדר. ניסוח, ניסוח. בסדר.

<פרומית כהן:>
אי אפשר להשאיר את זה לשופט.

<היו"ר משה גפני:>
מה?

<פרומית כהן:>
לא, אי אפשר להשאיר את זה לשיקול דעת של השופט בכל מקום, כי אנחנו רואים מה - - -

<היו"ר משה גפני:>
בסדר, אבל איפה תגידו, שאלה היועצת המשפטית: איפה תגידו שהאיש הזה שהולך לאיזוק אלקטרוני גר ליד גן ילדים, שאסור לו להיות שם? איפה הם יגידו את זה?

<פרומית כהן:>
בתסקיר.

<אודיה איפרגן:>
לא, לא. התסקיר לא יכול לדעת את זה. 

<קריאה:>
למה הם - - - את זה מהתסקיר? איך אנחנו נדע? התסקיר לא יכול לדעת את זה. 

<קריאה:>
ומאיפה קצין המבחן ידע את זה? מאיפה - - -?

<קריאות:>
- - -

<קריאה:>
מה זאת אומרת - - -?

<היו"ר משה גפני:>
מה שהיא שואלת: איפה זה עולה? איפה זה מגיע? מי מבין כל האינסטנציות שאמרתם עכשיו אומר שהוא גר ליד גן ילדים?

<עדי שגב:>
זה לא התסקיר.

<היו"ר משה גפני:>
מה?

<עדי שגב:>
לא התסקיר.

<נירה לאמעי-רכלבסקי:>
לא התסקיר - - -

<היו"ר משה גפני:>
אז מי כן? אני חושב שהקצין.

<דוד רותם:>
- - - המשטרה.

<היו"ר משה גפני:>
גם אני חושב. לכן אני אומר, הם היו צריכים לבקש את זה. תחליטו מה שאתם רוצים. בסדר.
<יואל הדר:>
אז אנחנו נשקול גם להכניס את המשטרה. יכול להיות שיהיה פתרון דרך - - -. הצענו - - -

<היו"ר משה גפני:>
בסדר. בסדר. תגיד. בסדר. בסדר. רק תעשו את זה מהר לפני - - -

<נעמה פויכטונגר:>
אבל זה לא שונה מהמצב היום גם - - - תסקיר.

<היו"ר משה גפני:>
אז מי אומר שהמצב של היום הוא טוב? אז אנחנו גילינו שיש בעיה פה, לכן. אתם הולכים לשלוח מישהו לאיזוק אלקטרוני ליד גן ילדים, ומה שתעשו, את הדבר הכי נוח, תגידו: אין איזוק אלקטרוני, שזה אנחנו לא מסכימים.
<נעמה פויכטונגר:>
לא נראה לי שהשאלה - - -

<היו"ר משה גפני:>
תמצאו את הפתרון בתוך יום, לפני שאנחנו מביאים את זה למליאה.

אני חוזר בבקשה, מכיוון שהגברת רבקה לאופר ממשרד האוצר הגיעה, אני מבקש ממך לחזור. תגידי את שמך, ממשרד הרווחה והשירותים החברתיים.

<אודיה איפרגן:>
עורכת הדין אודיה איפרגן.

<היו"ר משה גפני:>
מקודם אמרה עורכת הדין אודיה איפרגן שהגעתם להסכמה לגבי הנושא של הוראת השעה, שאנחנו ביקשנו שזה לא יהיה בחוק. היא אמרה דברים שאני מבקש ממנה לחזור עליהם. היות ואת הגעת רק עכשיו במקום בישיבת ממשלה, פה יותר מעניין. אם את יכולה לחזור על ההסדר שהגעתם אליו? או שאת יודעת מה, תגידי את. משרד האוצר, הגברת רבקה לאופר.

<רבקה לאופר:>
כן. ההבנות האלה כבר הושגו מזמן לגבי החקיקה - - -

<היו"ר משה גפני:>
מזמן הכוונה באמצע השבוע שעבר, אחרי הישיבה שהתקיימה כאן.

<רבקה לאופר:>
היה איזשהו דיון לגבי הוראת השעה, הוראת הקבע, ומשרד הרווחה והשירותים החברתיים חשש שאם החוק יוסדר כהוראת קבע אז הם - - - ככה, בעוד שלוש שנים - - -. הגענו להבנות שהתקנים שדיברנו איתם עליהם אכן יינתנו, בהתאם לחוק, ו-12 תקנים השנה. אחרי שמונה שנים – 12 נוספים. ובתום שמונה שנים הם יאספו את כל הנתונים. אם נראה שיש גידול בתסקירים, איזושהי תופעה שלא חשבנו עליה היום, אנחנו נשב ונתקנן על פי. אני חושבת שזה אמור לספק.

<היו"ר משה גפני:>
כן.

<דוד רותם:>
כן.

<היו"ר משה גפני:>
היא אמרה את זה ומה שאמרת עכשיו - - -. הסיכום הזה מבחינתי הוא בסדר מכיוון שאנשי המקצוע שנמצאים ממשרד הרווחה והשירותים החברתיים אומרים שזה מספק אותם, ואתם, ממשרד האוצר, אומרים שאתם מתקננים את זה וכל מה שנלווה לעניין. ואנחנו יכולים להוריד את הוראת השעה, שלא היה חוק פה עם הוראת שעה, שזה לא לעניין, אז אני מקבל את העניין הזה. אני רק רוצה לדעת, אנחנו נבוא אחרי זה לסעיף – אני לא מבקש ממך גם התחייבות, אני רק רוצה לומר את זה לפרוטוקול: למנהל שיהיה במעמד של שופט שלום, נדמה לי, נכון?

<נירה לאמעי-רכלבסקי:>
ממונה.

<קריאה:>
ממונה.

<יואל הדר:>
לא, הממונה.

<היו"ר משה גפני:>
ממונה. ממונה, הכוונה - - -
<נירה לאמעי-רכלבסקי:>
עם כשירות להיות שופט - - -, עם כשירות להיות.

<היו"ר משה גפני:>
הכשירות שלו תהיה גבוהה ואתם תצטרכו לתקנן את זה.

<נירה לאמעי-רכלבסקי:>
לא, בכל זאת - - - זה עורך דין, ארבע שנים.

<היו"ר משה גפני:>
בסדר. בסדר. לא משנה. רק זה יהיה, זה יכול להיות ברמה יותר גבוהה מבחינת תשלום השכר.

<רבקה לאופר:>
- - - דרגה. אתה מדבר על דרגה. זה לא - - -

<היו"ר משה גפני:>
כן. כן. כן. כן.

<רבקה לאופר:>
אני כמובן לא יכולה להתחייב על - - -
<היו"ר משה גפני:>
אני לא ביקשתי שתתחייבי. אני רק מבקש לפרוטוקול שאם אכן יאושר בחוק ממונה בתקן, מבחינת השכר שלו גבוה יותר, שמשרד האוצר יתקנן את זה בהתאם ל-, שלא תהיה מבחינתנו מניעה לא לאשר דבר כזה היות ויהיה חסר תקציב לשכר הזה.
<רבקה לאופר:>
לא, לא דיברנו בכלל על - - -

<היו"ר משה גפני:>
לא, בסדר. אני רק רציתי להגיד את זה בנוכחותך, שלא תהיה מניעה, אם אנחנו רוצים להעלות את הדרגה של הממונה או של האנשים שאנחנו מחליטים פה, שלא תהיה מניעה, וזה לא קשור למה שהסכמתם ביניכם.

<רבקה לאופר:>
זה לא קשור לסיכום - - -

<היו"ר משה גפני:>
מאה אחוז. מאה אחוז. מאה אחוז. בסדר.
<נירה לאמעי-רכלבסקי:>
צריך לציין שזה עומד בלב החוק, כי מדובר על מנגנון הפיקוח המינהלי, שאדם שאיננו שופט שולח אנשים למעצר.

<רבקה לאופר:>
- - - לתפקיד ביטחון פנים. אתה מכיר את זה, את הנושא הזה?

<אודיה איפרגן:>
היא רפרנטית של הרווחה, הגברת רבקה לאופר, ואנחנו מדברים על ממונה שיתקשרו לביטחון פנים.

<רבקה לאופר:>
הוא היה פה בשבוע שעבר, מר אמיר אדרי. השאלה אם הוא מכיר את הנושא הזה.

<היו"ר משה גפני:>
לא.

<נירה לאמעי-רכלבסקי:>
כן. זה מופיע בנוסח כבר לפחות - - - 

<היו"ר משה גפני:>
זה מופיע בחוק.

<רבקה לאופר:>
זה מופיע בחוק - - -

<היו"ר משה גפני:>
כן. כן, אם תוכלי להעיר את תשומת ליבו שזה מופיע בחוק. כן.

<רבקה לאופר:>
אז אני אדבר, אני אדבר איתו גם על זה, נוודא - - -
<היו"ר משה גפני:>
בסדר. בסדר. תודה רבה.

<רבקה לאופר:>
בבקשה.

<היו"ר משה גפני:>
כן, בבקשה.

<אבי דיאמנט:>
שלום. לגבי סעיף 22ז. אם אנחנו נגיע להסכמות עם השר לביטחון פנים בנושא של המכסה, הגדלת המכסה לגבי עצירים, אז אנחנו כאן צריכים גם את משרד האוצר, ואת כרפרנטית של משרד האוצר ממונה גם על הרשות לשיקום האסיר. זאת אומרת, גם את ההסכמה שלכם מבחינה זאת להגדיל. כי התקציב שלנו לגבי הכמות, מ-2006 נשאר אותו דבר. וגם המכסה היא מאוד נמוכה, מה שלא קורה בארצות אחרות וכולי.
<רבקה לאופר:>
אני באמת מציעה לא לנצל את העברה הזאת לענייני התקציב של הרשות.

<אבי דיאמנט:>
אז צריכים כאן להגיע - - -

<היו"ר משה גפני:>
אתה אמרת את דבריך. הם צריכים להגיע לכאן כדי לאשר את המכסה. אמרת את דבריך קודם. היא לא הכתובת להגיד את זה. זה יגיע לכאן. לאחר שיהיו דיונים, יגיע לכאן. ושם, אמרתי לך גם קודם, אנחנו נאמר את הדברים, אתה תציג את הדברים או שתאמר אותם ונגיע להסכמות.

עושה רושם שאנחנו, יש לנו יכולת להגיע להסכמות גם עם משרד האוצר. תראה מה זה, שמונה חודשים הם דנו בנושא של הוראת שעה ולא הגיעו להסכמה והכניסו הוראת שעה בחוק. בשלושה ימים הגיעו להסכמות. אז אל תהיה מודאג. עוד לא אבדה תקוותנו – בחוק הלאום.

<אורית סטרוק:>
אדוני היושב ראש, אני רוצה להגיד לך שאני ממש מוטרדת מהסיפור הזה של הסעיף שהם רוצים - - -

<היו"ר משה גפני:>
טוב, אז נחזור לזה. בואי נתקדם. בסדר. אני פחות היום.

<אורית סטרוק:>
אני רוצה להגיד ככה - - -

<היו"ר משה גפני:>
רגע, שנייה, שנייה, אני רק רוצה.

בסדר? יש עוד משהו לגבי? כן. חברת הכנסת אורית סטרוק, נחזור לזה. בואי נגמור רגע.

<אורית סטרוק:>
- - -

<היו"ר משה גפני:>
כן. נחזור לזה. בסדר. אל תהיי כל כך מוטרדת, אני כבר פחות. בסדר, לא משנה. תציגי - - -

<אורית סטרוק:>
- - -

<היו"ר משה גפני:>
לא, בסדר, אין בעיה. אם אני משתכנע כמוך, את יודעת, אני לא מוותר.
הלאה.

<נירה לאמעי-רכלבסקי:>
אז אנחנו חוזרים לסעיף 22ח. דילגנו, חזרנו - - -
<היו"ר משה גפני:>
לא, למה סעיף 22ח?

<נירה לאמעי-רכלבסקי:>
כי דיברנו, היינו כבר בסעיף 22ז. דיברנו על העניין של מקומות. קפצנו חזרה לסעיף 22ב כדי לדבר על חוות דעת המנהל. עכשיו אנחנו ממשיכים לסעיף 22ח – מינוי מנהל - - -

<היו"ר משה גפני:>
סעיף 22ט.

<נירה לאמעי-רכלבסקי:>
לא - - -

<היו"ר משה גפני:>
שבע, שבע - - -

<נירה לאמעי-רכלבסקי:>
לא. אנחנו הכנסנו פשוט בסעיף 22ח את העניין של הכשרות, הכשרות של האזיק.

<היו"ר משה גפני:>
איפה? איפה? זה?

<נירה לאמעי-רכלבסקי:>
- - - הכשר. כן.

<היו"ר משה גפני:>
איפה זה?

<נירה לאמעי-רכלבסקי:>
פשוט מיקמנו את זה. אז שוב, זה גם עניין - - -

<היו"ר משה גפני:>
אני הולך לפי הדף הזה. לכן - - -

<נירה לאמעי-רכלבסקי:>
אני יודעת. אני יודעת.

<היו"ר משה גפני:>
אז תגידי מה הסעיף.

<נירה לאמעי-רכלבסקי:>
בסעיף 22ח(ב), זה מיקום שככה חשבתי להכניס כרגע את העניין של ההכשר. הוסכם כאן, בוועדה, שאחת לשנה או בכל פעם שנעשה שינוי בטכנולוגיה שמשתמשים בה תהיה איזושהי בדיקה לגבי העמידה של האזיק בכללי ההלכה בכל הנוגע לשמירת שבת.

<היו"ר משה גפני:>
כן. שבת וחג.

<שמעון בר גור:>
דיברנו על שינוי מהותי.

<היו"ר משה גפני:>
מה?

<שמעון בר גור:>
דיברנו אז בישיבה הראשונה על שינוי מהותי - - -

<קריאה:>
יש הלכה. זה הנוסח החלופי.
<נעמה פויכטונגר:>
- - - זו ההצעה שלנו בסעיף 4א.
<שמעון בר גור:>
סליחה.

<היו"ר משה גפני:>
רגע, הבדיקה היא שלכם, של השב"ס, של הרבנות של השב"ס.

<שמעון בר גור:>
אוקיי.

<נירה לאמעי-רכלבסקי:>
כן, אבל הייתה - - - להיכנס - - -

<היו"ר משה גפני:>
בסדר. לא, למה זה צריך להיות מהותי? מה אכפת לך שזה לא מהותי?

<נירה לאמעי-רכלבסקי:>
אנחנו מסכימים על העיקרון - - -

<נעמה פויכטונגר:>
לא, השאלה הייתה אם זו תהיה בדיקה תקופתית או בדיקה שהיא תלוית שינויים טכנולוגיים.
<היו"ר משה גפני:>
אמרנו שיש שני דברים: יש בדיקה של אחת לשנה, שזה דבר מקובל בכל מקרה; ויש בדיקה שכאשר נעשה שינוי באיזוק, בנושא הטכני - - -

<נעמה פויכטונגר:>
אני לא יודעת אם זה עקרוני אבל אנחנו הבנו בדיון הקודם אחרת. בהתחלה הוועדה הציעה אחת - - -

<היו"ר משה גפני:>
היה פה הרב של השב"ס.

<נעמה פויכטונגר:>
נכון. ואז - - -

<היו"ר משה גפני:>
עכשיו, אני אומר לכם: אני לא רב ואני לא. אולי כן אבל זה לא קשור בכלל לעניין. על כל פנים, אין מצב כזה שבו, בכל תחום, לא רק בתחום של הכשר הלכתי, אלא בתחום של הכשר טכני, של הכשר אלקטרוני, של כל מה שנלווה לזה, אין דבר כזה שלא בודקים את העניין אחת לשנה. זה הדבר הרגיל. זה נאמר קודם, בישיבה הקודמת. מה שנאמר על ידי הרב, ואני חושב גם כן: אם נעשה שינוי באיזוק – במקום איזוק א' עושים איזוק ב'. זה לא מפריע לאף אחד. זה לא דורש משאבים. זה אותם עובדי שב"ס, שהם ברבנות של השב"ס, הם בודקים את זה.

אם יש התנגדות תגידו. אני אקבל התנגדות שהיא תהיה התנגדות הגיונית. אין דבר כזה שלא בודקים אחת לשנה או שלא בודקים בשעה שמחליפים את האיזוק. טכנית. עכשיו, אני לא מבקש להביא בד"ץ, אני יודע מה. אני מבקש להביא את הרבנות של השב"ס.

מה, מה הבעיה? אולי תשתפו אותי בהתייעצות.

<ציון שי:>
אם אין שינוי בציוד וזה אותו ציוד - - -

<היו"ר משה גפני:>
אז בודקים אחת לשנה.

<ציון שי:>
מה יש לבדוק? לא חל בו שום שינוי.

<היו"ר משה גפני:>
שום דבר. כלום. אתה נבדק אלקטרונית, אתה נבדק טכנית בציוד שלך? אחת לשנה בודקים? בא מישהו לבדוק?

<ציון שי:>
לא. 

<היו"ר משה גפני:>
אני אומר לך שכן. אתה אפילו לא שם לב לזה. לא בודקים את הציוד שלך אחת לשנה?

<נירה לאמעי-רכלבסקי:>
אולי שיינתן ההכשר - - -

<היו"ר משה גפני:>
כן. כן. הבדיקה אומרת אישור. הרבנות אומרת: כן, הכול בסדר. 

<נירה לאמעי-רכלבסקי:>
שלא היה שינוי בטכנולוגיה הכוונה היא שיינתן אותו הכשר אחר כך.

<היו"ר משה גפני:>
כן. המילה הכשר היא - - -

<נעמה פויכטונגר:>
לא, לא המילה הכשר. אני אסביר אולי פשוט מה - - -

<נירה לאמעי-רכלבסקי:>
לא הכשר. אישור שזה אומר - - -

<היו"ר משה גפני:>
כן.

<נעמה פויכטונגר:>
הבדיקה עצמה, לפחות עד היום, באמת נעשתה דווקא על ידי מכון "צומת", לא על ידי רבנות השב"ס - - -
<קריאה:>
נכון.

<היו"ר משה גפני:>
כן, אבל הרב עמד מאחורי העניין.

<נעמה פויכטונגר:>
בוודאי.

<היו"ר משה גפני:>
זהו.

<נעמה פויכטונגר:>
בוודאי. השאלה היא רק, בניגוד לכשרות של מזון, למשל, שיש עניין לא בבדיקה אחת – שם - - - בדיקה כל הזמן, כי כל יום מגיע משלוח - - -

<היו"ר משה גפני:>
אנחנו מדברים פה על בדיקה טכנית אלקטרונית. כן.

<נעמה פויכטונגר:>
נכון. השאלה היא, ככל שלא יהיה שום שינוי בציוד, השאלה היא האם גם אז מתחייב חידוש - - -
<היו"ר משה גפני:>
לא. הרב אומר שלא היה שום שינוי, וההכשר, שהיה כל הזמן, תקף. זה הכול.

<נעמה פויכטונגר:>
בסדר - - -

<היו"ר משה גפני:>
- - -

<בן ציון:>
אדוני, אין לנו בעיה עם הנוסח.

<קריאה:>
אין לנו בעיה.

<היו"ר משה גפני:>
מה?

<בן ציון:>
אין לנו בעיה. אין לנו בעיה.
<היו"ר משה גפני:>
לכן אנחנו כותבים את זה. זה הכול.

<נעמה פויכטונגר:>
הוא - - - לחלופין.

<קריאה:>
לא, לא, שיהיה גם בזה.

<יואל הדר:>
- - -

<היו"ר משה גפני:>
בואו נעשה סדר: אני לא עושה פה מחטף ואני לא הולך. הרי עוד מישהו עוד יכתוב את זה. יש עצירים, לצערנו הרב, שהם שומרי שבת. יש עצירים שהם שומרי מסורת, ואנחנו גם נמצאים במדינה יהודית בסופו של דבר. אני לא מסכים לחוק הלאום בגלל שאני חושב שזה חוק יסוד שיוצר בעיה. אבל בעיקרון, המדינה יהודית. צריך שבן אדם שמבקש את האיזוק האלקטרוני, והוא לא יבקש אותו אם לא יגידו לו: האיזוק הזה נבדק אחת לשנה. יש פה את הרב שעובר על זה, שזה התחום שלו. אם יש בעיה הוא קורא למכון "צומת". אם אין בעיה הוא אומר: את מה שאושר כל הזמן – תקף. אם משנים לחלוטין את העניין הזה שמשנים את האיזוק האלקטרוני אז אנחנו יוצרים את כל התהליך מחדש. תהיה שקט ורגוע. כמו שהוא אומר לי גם בהוראת השעה. אני שאלתי את הרב ויזנר לפני שהתחילה הישיבה הראשונה. הוא אומר: אין לך מה להיות מודאג. אדם שומר שבת או שומר מסורת, אין לו בעיה עם האיזוק האלקטרוני.

זה צריך שהעציר יוכל לשמוע. כדי שהוא יוכל לשמוע אנחנו צריכים להכניס את זה בחוק. זה לא דבר שהוא מצריך משאבים. אם הוא מצריך משאבים, זאת אומרת צריך לעשות שינויים, אז מצריך משאבים בגלל שהאיזוק הוא לא טוב מבחינת שמירת השבת. זה הכול.

הלאה.

<דוד רותם:>
אתה סומך על מכון "צומת"?

<היו"ר משה גפני:>
יש דברים שאני סומך על מכון "צומת". מה השאלה. - - -. בנושא הזה אין פה הרבה חוכמות. או שהאיזוק האלקטרוני מתחיל לעבוד בשבת בגלל שאתה זז או שלא. יש לזה פתרונות והפתרונות ישימים.  

<נירה לאמעי-רכלבסקי:>
אוקיי. סעיף 22ט, דיברנו על זה כבר, הנושא של כשירות להיות שופט שלום, של ממונה - - -

<היו"ר משה גפני:>
הממונה – אתם מסכימים לזה?

<נירה לאמעי-רכלבסקי:>
כן.

<היו"ר משה גפני:>
הם הסכימו.

<נירה לאמעי-רכלבסקי:>
בוודאי.
<שמעון בר גור:>
לאור ההערה שלך לגבי הזה - - -

<היו"ר משה גפני:>
תקן.
<שמעון בר גור:>
אבל שוב, כן, כי אני רק רוצה להסביר שהמחשבה הראשונה הייתה, שב"ס עובד, יעבוד פה בפריסה מחוזית, והכוונה הייתה שיעשו את זה במחוזות. לאור ההערה שלך אז אנחנו חיים בשלום עם העניין.

<היו"ר משה גפני:>
טוב. הלאה.

<שמוליק יקותיאל:>
אפשר הערה, אדוני?

<היו"ר משה גפני:>
בבקשה.

<שמוליק יקותיאל:>
שמוליק יקותיאל, מהתקציבים של המשרד לביטחון פנים.

אנחנו מסוכמים מול משרד האוצר. הרי השב"ס קיבל תוספת תקנים. התקן של הממונה הוא מעבר לזה.

<היו"ר משה גפני:>
בסדר. מאה אחוז. הלאה.

<נירה לאמעי-רכלבסקי:>
אותו סעיף, 22ט, אנחנו ב-(ג), לגבי מספר הימים שעצור יכול לשהות במעצר לפני שהוא מובא לפני שופט, והסיכום היה שזה יהיה שלושה ימים, - -
<היו"ר משה גפני:>
לא חמישה.

<נירה לאמעי-רכלבסקי:>
- - ולא חמישה כמו שנכתב.

<היו"ר משה גפני:>
לא כולל שבתות וחגים. עורך הדין יואל הדר.

<קריאה:>
לא.

<קריאה:>
שלושה ימים.

<היו"ר משה גפני:>
שלושה ימים, לא כולל שבתות וחגים.

<נירה לאמעי-רכלבסקי:>
בדיוק. וההבהרה על שבתות וחגים נמצאת - - -

<קריאה:>
אולי עדיף שלושה ימי עבודה.

<יואל הדר:>
אפשר, אדוני, כדי לעשות יותר בהירות, כמו מקודם, שלושה ימי עבודה?

<נעמה פויכטונגר:>
לא.

<נירה לאמעי-רכלבסקי:>
לא.

<קריאה:>
לא, לא, לא, לא, לא.
<יואל הדר:>
כן.

<קריאה:>
לא, לא, לא, לא שלושה - - -
<יואל הדר:>
הבנתי - - -

<זאב חכים:>
ואז זה יהיה גם לא כולל שישי.

<נירה לאמעי-רכלבסקי:>
כתוב לך בסוף, הסיכום היה ששבתות וחגים לא יובאו אלא - - -
<היו"ר משה גפני:>
שלושה ימים לא כולל שבתות וחגים.

הבנתי, הבנתי. אתה למדת בישיבה? לא, אם למדת בישיבה אני מבין עכשיו את כל מה שאתה עושה. אתה פשוט הולך להרוויח יום עכשיו במילה הזאת של שלושה ימי עבודה. נכון?

<יואל הדר:>
כן ולא. למה כן ולא? לא, זה לא למדתי בישיבה אם כן ולא. לא למדתי בישיבה כמוך, אדוני. אני אומר: זה רק יכול לגבש. כי מראשון עד חמישי אין שום שינוי.

<היו"ר משה גפני:>
אני עומד במילתי: שלושה ימים במקום חמישה, לא כולל שבתות וחגים, שזה מוסיף את הזמן של שבתות וחגים. ובקטין חצי מהזמן, לא כולל שבתות וחגים.

<נירה לאמעי-רכלבסקי:>
36 שעות.

<היו"ר משה גפני:>
36 שעות.

<יואל הדר:>
אז בשביל - - -

<היו"ר משה גפני:>
עזוב, אל תסבך את זה.

<נירה לאמעי-רכלבסקי:>
אבל זה הסיכום.

<היו"ר משה גפני:>
אם אתה מתחיל להגיד לי ימי עבודה וזה, אני צריך לצאת החוצה ולהפעיל מחשב ולהתחיל זה. אני הרי לא למדתי ליבה אז אני לא יודע כמה אתה - - -

<יואל הדר:>
ליבה – בישיבות של הוועדה פה למדנו שגם יום ראשון זה יום עבודה של הכנסת. לא ידענו עד עכשיו.

<היו"ר משה גפני:>
זאת ועדה משותפת. ועדת חוקה, חוק ומשפט עובדת, וועדת המדע והטכנולוגיה עובדת ועוד ועדות עובדות שאנחנו משתתפים בהן. אז אנחנו, במקום לנסוע לסיורים או לכל מיני מקומות החלטנו לסיים את החוק. בגלל שאני התחייבתי לעצמי ולשר שהחוק הזה יעבור מהר - - -

<יואל הדר:>
אנחנו מודים לאדוני.

<נעמה פויכטונגר:>
הממשלה מברכת על כך
<יואל הדר:>
באמת, אנחנו מברכים על כך.

<זאב חכים:>
סליחה, אדוני היושב ראש, אנחנו מבקשים שייקבע שלושה ימי עבודה בפירוש כדי שיום שישי לא ייחשב.

<היו"ר משה גפני:>
לא קיבלתם.
<נירה לאמעי-רכלבסקי:>
זה לא היה הסיכום.

<זאב חכים:>
המקור דיבר על חמישה ימים - - -

<היו"ר משה גפני:>
לא, בסדר – לא קיבלתם. העלית את זה – לא קיבלתם.

<נירה לאמעי-רכלבסקי:>
מסוכם.

<היו"ר משה גפני:>
שלושה ימים לא כולל שבתות וחגים.

עכשיו אני רוצה להגיד לכם, אני אבקש פה מהנהלת בתי המשפט: היות והעלתה היועצת המשפטית של הוועדה לגבי קטין שזה 36 שעות, היא אמרה שזה לפעמים יכול להיות חמישה וחצי ימים, ויכול להיות ביומיים של ראש השנה ושבת. זה מתפרס על פני זמן רב.

עכשיו, אני רוצה להגיד לכם שאני דיברתי גם עם מנהל בתי המשפט, גם השופט, נשיא בית המשפט העליון, השופט אשר גרוניס מעורב בזה; דיברתי גם עם נציב השב"ס וגם עם אנשי השב"ס לגבי העניין. אני מבקש, אם את יכולה, בבקשה, להצהיר הצהרה לפרוטוקול. תגידי את שמך ותפקידך.
<שירי לנג:>
אז אני עורכת הדין שירי לנג מהלשכה המשפטית בהנהלת בתי המשפט. אז באמת, על מנת להפחית את חילול השבת והחג, הנהלת בתי המשפט מסכימה לנייד שופטים כאשר יש רצף של ראש השנה ושבת שעולה על 72 שעות. מסכימה לנייד אותם למתקני הכליאה ובלבד שמתקיימים שני תנאים: התנאי הראשון הוא שאנחנו מדברים על אולם שיהיה במתקן הכליאה שהוא אולם משפט שעונה על כל הדרישות של אולם משפט, שהוא נגיש לציבור ומתקיים בו הכלל של פומביות הדיון. והדבר השני שזה יהיה מתקן כליאה אחד בכל מחוז על מנת - - -

<היו"ר משה גפני:>
בששת המחוזות.

<שירי לנג:>
כן, בכל ששת המחוזות. לגבי אילת, נצטרך להחריג את אילת מההסדר, אני מניחה, בגלל המרחק שלה, כך שעצורים שנעצרו באילת הדיון בעניינם יתקיים בבית המשפט באילת. זו ההסכמה.

<היו"ר משה גפני:>
קודם כל, אני מודה לך על ההצהרה החשובה הזאת שהיא מבחינתי גם פותרת ייסורי מצפון שיש לי מאז שאושר החוק של המעצרים בוועדת החוקה, חוק ומשפט, לפני הרבה מאוד שנים.

<שמעון בר גור:>
נאמר פה התנאי של פומביות הדיון. המשמעות היא, אם אני מבין, זאת אומרת שאזרחים, לא עורכי הדין, לא באי כוחם, יוכלו להיכנס למתקן.

<שירי לנג:>
נכון.

<שמעון בר גור:>
שירות בתי הסוהר, יש שישה בצפון, יש בתי מעצר. אני לא רואה, זאת אומרת, צריך להשקיע משאבים. כרגע, כיום, לקיים דיון שיהיה פומבי, להכניס אזרחים לבתי המעצר, ככל שאני רואה, למעט אחד בדרום, זה בעייתי. אני כבר אומר את זה לכם.

<קריאה:>
יש גם במרכז - - -

<שמעון בר גור:>
אם החלופה היא לעשות אולמות דיונים שהם לא בתוך בתי המעצר אז מה הועילו חכמים? כי אנחנו נצטרך לנייד אותם.

לצורך העניין, בית המעצר אבו כביר בתל אביב, אין שם, כדי להכניס לשם אזרחים לאולם, לתוך בית המעצר – בעייתי, נראה לי, כרגע. להוציא אותם החוצה כדי לקיים את הדיון – אז זה שוב, זה - - -

<היו"ר משה גפני:>
טוב. תשמע, אני רוצה להגיד לך: אני גם דיברתי עם נציב השב"ס והוא אמר גם שהוא יקיים עבודת מטה אצלו. אני מניח שהוא עשה את זה. בפניכם עומדות שתי ברירות: כל הזמן טענו, אני דיברתי עם השב"ס הרבה מאוד קדנציות, טענתם שהנהלת בתי המשפט לא מסכימה – היא לא תשלח שופטים ולא. בסדר. ואז מה שנאלצתם לעשות זה לקחת סוהרים שחלקם שומרי מסורת, כפי שאתה בוודאי יודע, אבל זה לא משנה; גם להעביר את כולם במסות – מכיוון שאנחנו מדברים על שלושה ימים, שזה באמת קורה אחת לכמה שנים – אבל להעביר במסות לבתי משפט עם חילולי שבת וחילולי חג וכל מה שנלווה לעניין הזה; עם הוצאות בלתי רגילות, מכיוון שצריך להביא את כל המשמר וצריך להביא את כל אלה שלוקחים את העצורים האלה. לפעמים יש עצורים שהם עצורים מסוכנים, והסיפור הוא סיפור קשה מאוד. לכן, זה טרדה בלתי רגילה. ההיערכות לזה היא ענקית. אני יודע. בגלל הנושא הזה אני גם למדתי את העניין. כל הטענה הייתה בתי המשפט. בסדר.
הנושא של בית המשפט, ייאמר לשבחו של נשיא בית המשפט העליון ושל מנהל בתי המשפט שהם הודיעו שהם מסכימים. עכשיו בידיכם האפשרות הטכנית. צריך להידבר איתם, מה נקרא בדיוק אולם משפט; למה מתכוונים באחת, נניח, לחמש או ארבע שנים או. זה יכול לקרות שנה אחרי שנה כמו שקרה עכשיו אבל זה דבר נדיר לחלוטין. אנחנו מדברים, נדמה לי, על שלושה ימים בעוד חמש שנים. אם השב"ס לא יכול להגיע להסכמה עם הנהלת בתי המשפט מהו אולם משפט ראוי באבו כביר וכתוצאה מזה יתחילו לנייד בתוך תל אביב שם את כל מה שנלווה לעניין, אני חושב שזאת תהיה תעודת עניות לשב"ס.

<שמעון בר גור:>
אני לא אמרתי שלא, רק אמרתי את עניין - - -

<היו"ר משה גפני:>
אני גם לא אמרתי שיש לכם תעודת עניות. אמרתי שאם בסוף יתברר, חס וחלילה, שהשופטים הם בסדר ואתם לא בסדר אז אני צריך לשנות את כל הנאומים שלי. לא, רגע, אני חוזר.
הנהלת בתי המשפט הסכימה. זה מוריד למשרד האוצר הוצאות תקציביות. זה מוריד לכם הוצאות תקציביות. זה מוריד לכם את הנושא של שבת וחג, את הדברים שהעיקו מאוד גם עליכם. ואתם חיפשתם פתרונות ואמרתם לי, עוד לפני שאתה נשאת בתפקיד: אתה חבר כנסת, תשנה את החוק. תכריח את בתי המשפט. ככה אמרו לי. בא בית המשפט מרצונו והוא אומר: אני עושה את זה. אני אבקש משופטים, יכול להיות אפילו שופטים שאינם יהודים. שאפילו זה יכול לרדת. אני אומר את זה לפרוטוקול אבל אני לא מחייב אף אחד מה לעשות. אתה יודע, לפעמים עם רצון טוב אפשר לפתור בעיות באופן מושלם. עכשיו זה בידיים שלכם. אתם אמרתם שאתם תעשו כל מאמץ על מנת לפתור את הבעיה הזאת. אמר לי את זה גם נציב השב"ס. ואני מבקש שתגיד לפרוטוקול שאתם הולכים לעשות כל מאמץ, בתיאום עם הנהלת בתי המשפט, כדי לעשות את זה.

<אורית סטרוק:>
אגב, אני רוצה להגיד לך, אדוני היושב ראש, זאת אומרת, אם אתה זוכר את זה, אני זוכרת את זה יותר מדי טוב, שבהתנתקות פתחו בתי משפט בתוך בתי הכלא. פתאום לא הייתה שום בעיה - - -

<היו"ר משה גפני:>
ולא רק, אלא גם ב"צוק איתן" פתחו.

<אורית סטרוק:>
נכון.

<היו"ר משה גפני:>
שם זו לא הייתה דוגמה מוצלחת אבל פתחו.

<קריאה:>
כן, אבל לא קוימה פומביות הדיון.

<שמעון בר גור:>
להערת יושב ראש הוועדה: השב"ס יעשה כאמור את המאמצים כדי שאכן הפתרון, אותו פתרון של פעם אחת לכמה שנים יתקיימו דיונים שלא בבתי המשפט אלא בתוך בתי המעצר.

אבל להערתה של חברת הכנסת אורית סטרוק: אותם בתי משפט נוצרו מחוץ לבתי הכלא. בהתנתקות.

<אורית סטרוק:>
בתוך מתחמי בתי הכלא.

<שמעון בר גור:>
מתחם רמלה מחוץ - - -

<היו"ר משה גפני:>
בסדר.

<אורית סטרוק:>
זה היה בתוך המתחם.

<היו"ר משה גפני:>
הערתה של חברת הכנסת אורית סטרוק נרשמה, תשובתך נרשמה. לא רלוונטי עכשיו לענייננו. עכשיו לענייננו, פנינו לעתיד. אנחנו מבקשים שהעניין הזה יוסדר על ידי השב"ס. הנושא התקציבי, כדי להכשיר את זה ומה צריך להכשיר, הם עומדים מולם. גם הם יבינו שכאשר מדובר על מקרה שהוא מקרה די נדיר באופן יחסי, הוא לא מעשים שבכל יום, אז יוכלו לעגל פינות. אני כך מעריך.

<שירי לנג:>
- - - פומביות בחוק, זה לא - - -

<שמעון בר גור:>
אין ויכוח.

<היו"ר משה גפני:>
מה? מה?

<שמעון בר גור:>
אין ויכוח.

<היו"ר משה גפני:>
אין ויכוח שמה?

<שמעון בר גור:>
אנחנו נעשה את המאמץ. הצעתנו המקורית שתמומש.
<היו"ר משה גפני:>
בסדר. הצעתנו המקורית הכוונה שיהיה מקום שבו שופט יוכל להגיע בכל אחד מששת המחוזות כדי למנוע את ההסעה והשמירה וההעברה של אנשים בעיצומו של חג או בעיצומה של שבת.

<שמעון בר גור:>
זה האינטרס שלנו, שבכל מקום שיש שם עצורי - - -

<היו"ר משה גפני:>
בסדר. מי רושם פרוטוקול?

<יעקב סימן טוב:>
אני.

<היו"ר משה גפני:>
אינטרס שלנו הוא אמר.

הלאה. תודה רבה. הלאה.

<נירה לאמעי-רכלבסקי:>
טוב. סעיף 22ט(ד), פה אנחנו חוזרים, הייתה כאן איזושהי הסכמה בוועדה להפוך את רשות הערעור, להפוך אותה ולהפוך אותה לזכות, וכרגע אנחנו חוזרים בעצם, משאירים את זה - - -

<היו"ר משה גפני:>
כן, אני הסכמתי לערעור ברשות, גם שכנעו אותי בעניין הזה. אבל ערעור ברשות מכיוון שבלאו הכי זה נמצא בתהליך ארוך ואני הסכמתי לזה.

הלאה. סעיף 22י.

<(היו"ר דוד רותם)>
<נירה לאמעי-רכלבסקי:>
סעיף 22י. אנחנו, בהתאם לחוות דעת שגם אני הגשתי קבענו כאן, בוועדה, שהתנאים כאן לדרוש מכל אדם למסור תעודת זהות או למסור ידיעה או מסמך היו מקלים מדי על סוהר או המנהל לצורך בירור הפרה, ולכן הוספנו כאן איזשהם מגבלות כדי שיהיה ברור שאנחנו דורשים, אנחנו נותנים כאן סמכות לדרוש מכל אדם שעשויה להיות לו נגיעה לעניין: למסור לו את שמו ומענו, להציג בפניו תעודת זהות או תעודה רשמית אחרת. וכנ"ל לגבי מסירת ידיעה או מסמך העשויים לכלול מידע בנוגע לעמידה בתנאי תכנית הפיקוח או להפרתם.

אני חושבת שיצרנו איזשהו איזון כדי שיהיה ברור שאין כאן סמכויות מרחיקות לכת למנהל או לסוהר שממלא את מקומו.

<היו"ר דוד רותם:>
טוב. כן, יש לכם עם זה בעיה?

<נעמה פויכטונגר:>
לא.

<קריאה:>
לא.

<נעמה פויכטונגר:>
הנוסח, אמנם עוד לפני התיקון הוא הנוסח המינימלי שניתן גם לפקחים לפי החוק למניעת עישון וברכבת הקלה. אבל מכיוון שממילא זאת המטרה אין לנו בעיה עם ההבהרה הזאת.

<היו"ר דוד רותם:>
טוב.

<נירה לאמעי-רכלבסקי:>
כן. אוקיי. עכשיו, סעיף 22יב – ביצוע ותקנות. התקנות יובאו כאן לאישור ועדת הכנסת המשותפת. הוספנו את זה. כנ"ל לגבי הדיווח לכנסת מידי שנה במהלך תקופה של שלושה שנים.

<נעמה פויכטונגר:>
רק בסעיף 22יג(1) צריך להבהיר שזה פרסום צו ולא צווים, כיוון - - - צו אחד.

<נירה לאמעי-רכלבסקי:>
פרסום צו לפי סעיף 22ז. נכון, זה יהיה רק המכסות.
<יואל הדר:>
רגע, לא הבנתי את סעיף 22יג(1) שהכפפת את זה לאישור של הוועדה. אז מה יש לי לפרסם, להודיע לכם על פרסום צו?
<נעמה פויכטונגר:>
זה נכון.

<נירה לאמעי-רכלבסקי:>
נכון.

<היו"ר דוד רותם:>
כן. אנחנו רוצים לדעת אם השר הגביל מקומות - - -

<יואל הדר:>
לא, אבל באישור שלכם. אם אתם לא רוצים את האישור שלכם זה בסדר.

<נירה לאמעי-רכלבסקי:>
לא, מה שהם אומרים, אנחנו ממילא, הצו הזה מובא אלינו ממילא, לכן אין צורך לעדכן אותנו בפרסום צו כזה כי הצו יגיע ממילא לוועדה המשותפת – צו על מסירה.

<יואל הדר:>
אבל אם אתם מעדיפים פרסום ולא באישור של הוועדה זה גם אפשרי.

<נירה לאמעי-רכלבסקי:>
לא, לא, אתה צודק. אתה צודק.

<יואל הדר:>
לא, זה גם אפשרי.

<היו"ר דוד רותם:>
לא, זה יהיה באישור הוועדה.

<נירה לאמעי-רכלבסקי:>
לא, לא, לא. ההחלטה הייתה שזה מגיע לוועדה. לכן, באמת פסקה (1) לא רלוונטית.

<קריאה:>
זה רק צו של מכסת מפוקחים.

<קריאה:>
כן.

<קריאה:>
נשארנו רק עם הצו הזה.

<נירה לאמעי-רכלבסקי:>
כן. הצו כרגע הוא רק לגבי מכסות. 

<קריאה:>
אוקיי.

<נירה לאמעי-רכלבסקי:>
מכסות ואפשרות של חלוקה למחוזות. זה עדיין איתנו שם - - -

בהמשך יש לנו את התיקון של סעיפים 60, 61, 62. זה התיקון המותאם לעובדה שתהיה הגבלה של שנה וחצי על מעצר בפיקוח אלקטרוני, ו-60 ימים לתחילת משפט.

<היו"ר דוד רותם:>
טוב.

<נירה לאמעי-רכלבסקי:>
וכל מה שנובע מזה.

<היו"ר דוד רותם:>
זה אומר שהתובעים המשטרתיים יצטרכו להגיש כתב אישום מהר. 

<נעמה פויכטונגר:>
מוגש. מעצר עד תום ההליכים - - - מוגש.

<נירה לאמעי-רכלבסקי:>
כתב אישום יוגש בכל מקרה כי זה מעצר עד תום ההליכים, אבל המשפט יצטרך להתחיל בתוך חודשיים לכל היותר ולהסתיים תוך שנה וחצי.

<היו"ר דוד רותם:>
טוב.

<נירה לאמעי-רכלבסקי:>
שוב, חוות דעתי הייתה שנה אבל לצערי דעתי לא התקבלה.

<היו"ר דוד רותם:>
זה מה שרצה היושב ראש.

<נירה לאמעי-רכלבסקי:>
כן.

אוקיי. הסעיפים בהמשך שהוספנו הם באמת סעיפים טכניים של תחולת החוק. אנחנו בעצם משאירים בתוקף את הוראת השעה שחלה כרגע עד כניסתו של החוק. וכניסתו של החוק – שישה חודשים מיום פרסומו. עד אז בעצם תחול הוראת השעה ויחולו אותן מכסות שקבועות כרגע.

אנחנו, למיטב הבנתי, מורידים את סעיף התקצוב לאור סעיף ה'.
<(היו"ר משה גפני)>
<היו"ר משה גפני:>
כן. כן.
<נירה לאמעי-רכלבסקי:>
וזהו, בעצם. זה מביא אותנו - - -
<היו"ר משה גפני:>
סיימנו את הכול, מה שהעלית?

<נירה לאמעי-רכלבסקי:>
כן.

<היו"ר משה גפני:>
בסדר.

חברת הכנסת אורית סטרוק, בבקשה, לגבי המקום.

<אורית סטרוק:>
אני רוצה להגיד שאני מרגישה שזה סוג של טריק שהוא כבר יותר גרוע ממה שהיה בהתחלה. כי לפי מה שהיה צריך להיות בהתחלה, שסוגיית המקום הייתה צריכה להיכנס שם, בסעיף 22ז, אז לפחות זה היה צריך להיות באישור של ועדת הכנסת המשותפת. זאת אומרת, לא כל איזה קצין משטרה שהיה מחליט שמקום מסוים זה מסוכן, היה יכול להחריג מקום. היה צריך עוד פיקוח על ההחלטה הזאת שלו. פה הפיקוח הוא פיקוח מינהלי – איזה? מה תפקח? יטענו שהקצין הזה אומר שזה מסוכן וזה לא מסוכן. זה מסוכן. אי אפשר לערער על הקביעה שלא שזה מסוכן, אבל שבגלל שזה מסוכן זה לא מגיע לאותו עציר או אסיר – זאת השאלה. - - - אין פיקוח - - -
<היו"ר משה גפני:>
טוב. אני אגיד לך: לגבי הניסוח הראשון אני לא מסכים בשום אופן. אני אגיד לך מה יכול לקרות בניסוח הראשון. בניסוח הראשון יבואו לכאן ויגידו – אני בכוונה אומר עיסאוויה, אבל יכולים להגיד גם שכונות בלוד – יבואו לכאן, לכנסת, ויקבלו - - -

<אורית סטרוק:>
או, למשל, במאה שערים, דרך אגב.

<דוד רותם:>
זה נכון, מאה שערים.

<אורית סטרוק:>
הם יגידו: במאה שערים, לא יודעת, שורפים פחי אשפה, זורקים טיטולים.

<היו"ר משה גפני:>
רגע, עזבי את מאה שערים. זה לא מעניין אותי. דינה של מאה שערים כדינה של קריית ארבע וכדינה של כל שכונה אחרת במדינת ישראל. אנחנו צריכים שלא יהיה את.

יבואו לכנסת בשעה שיש מהומות באיזשהו מקום בארץ, יבואו לכאן ויגידו: אנחנו מבקשים שתאשרו את המקום הזה, ששם לא יהיה איזוק אלקטרוני – יהיה להם כאן רוב. אנחנו עכשיו מדברים בטון שקט ובסדר. ברגע שאת מכניסה את העניין של המקומות גם בית המשפט יידרש לעניין, והוא אמר: הכנסת לקחה בחשבון שיש בעיה של מקומות. אנחנו מודים בעובדה הזאת.

<אורית סטרוק:>
אבל זה מה שאתה עושה - - - גם עכשיו.

<היו"ר משה גפני:>
רגע, רגע, רגע, רגע, נלך לפי הסדר.

לכן, לחזור להצעה המקורית אני לא מסכים. אני חושב שזה דבר רע. גם לך אסור להסכים.

<אורית סטרוק:>
אני גם לא רוצה לחזור - - -. אני רק חושבת שהוא פה משחיל לנו - - -

<היו"ר משה גפני:>
רגע, רגע. משחיל – משחיל. בסדר, מה לעשות. להתמודד עם עורך הדין יואל הדר זה לא דבר פשוט. אני לא אמרתי. משחיל? צריך להיות ערניים.
<יואל הדר:>
אני לא משחיל שום דבר. ביקשתי למצוא פתרון - - -

<היו"ר משה גפני:>
כן, כן. כן. דווקא מה שעורך הדין יואל הדר ביקש, אני רוצה להגיד לך, עורך הדין יואל הדר ביקש לא להצביע היום בגלל שהוא אומר שאני השחלתי לו. עכשיו, שני הדברים לא נכונים. אני רוצה להצביע, אני רוצה לסיים את זה. אני חושב שזה חוק חשוב. אנחנו מנסים ביחד. באמת, אני אומר לך, תאמיני לי. איך אמרה חברת הכנסת זהבה גלאון: הרבה דברים אפשר להגיד על גפני. אי אפשר להגיד עליו שהוא תמים. זאת אומרת, הוא לא מנסה לבוא, הוא מנסה למצוא פתרון. הוא יודע את הלחצים שיש גם מהשב"ס. אגב, גם מהשר. אני אראה לך את ההודעות שקיבלתי, אצלי במשרד. ביום חמישי קיבלתי הודעה: השר מבקש לא להצביע. אנחנו הולכים פה לנסות לרבע את המעגל באופן כזה שלא ניפול - - -

<דוד רותם:>
אם השר ביקש לא להצביע אז באמת לא צריך להצביע.
<היו"ר משה גפני:>
לא, אבל סיכמתי איתו שכן.

<יואל הדר:>
אחרי זה שוחחתי עם חבר הכנסת משה גפני, אחרי זה - - -

<היו"ר משה גפני:>
כן, כן, סיכמנו שכן. שאם נגיע להסכמה נצביע.

<יואל הדר:>
נכון. זה מה - - -

<היו"ר משה גפני:>
בסדר. לא, אני אמרתי לשר שלא נצביע. אמרתי לו מלכתחילה שלא נצביע בלי הסכמה. לא יהיה מצב כזה שבו. המשרד לביטחון פנים צריך ליישם את החוק הזה. אנחנו נעשה את זה בלי הסכמה – אין לזה שום תועלת, ואני באמת - - -  

<יואל הדר:>
חברת הכנסת אורית סטרוק, אם את חושבת שקצין משטרה, שהוא קובע להרבה דברים: ביטחון הציבור, הסדר והרכוש. למשל: הפגנות, גם כן. יש סמכויות גם לגבי זה לא לאפשר הפגנה בזמן מסוים במקום מסוים – גם זו סמכות של קצין משטרה. אני מדבר על הפגנה שהיא משהו, חופש הביטוי. פה אנחנו מדברים לא על חופש הביטוי אלא על מאוזק ספציפי, שלא אומרים שלא יקבל איזוק, רק לא יקבל במקום מסוים בזמן מסוים, שזה הרבה פחות חמור לטעמי מהעניין שיש את הסמכות של קצין משטרה.

אם את חושבת שפעלנו שלא כשורה ברצף אז זה יבוא לדיון בכנסת ואנחנו נצטרך לעשות תיקון או הכנסת תדרוש מאיתנו לעשות תיקון לגבי הנושא הזה. - - - שלוש שנים יש לנו בחינה. יש לנו - - -

<היו"ר משה גפני:>
 אני רוצה להתרחק מכמה דברים: אני רוצה להתרחק מהמילה מקום, אני רוצה להתרחק מהעניין של סדר ציבורי. מבחינתי היה הטוב ביותר אם היה כתוב, בלי לכתוב שום דבר, שיש סמכות בגלל סיבות שונות או בגלל כל מיני סיבות, אפילו בלי שיהיה כתוב את הנושא של הנפש והרכוש היה הכי טוב.
אני מציע ככה: אני מציע - - -

<אורית סטרוק:>
אם זה היה כתוב כחריג שבחריג.

<היו"ר משה גפני:>
לא, אי אפשר. מה זה "חריג שבחריג"? אם אני הייתי במקומם לא הייתי מסכים.
<אורית סטרוק:>
שבמקרים מיוחדים, במקרים מיוחדים - -

<נירה לאמעי-רכלבסקי:>
אפשר לכתוב את זה - - -

<אורית סטרוק:>
- - תוגש חוות דעת של קצין משטרה.

<קריאה:>
טוב.

<נירה לאמעי-רכלבסקי:>
כן, כן. כן. כן.

<אורית סטרוק:>
במקום הזה, באופן ספציפי, בזמן הזה, זה בלתי אפשרי.

<נירה לאמעי-רכלבסקי:>
כן. אז אפשר לכתוב את זה.

<אורית סטרוק:>
כאילו כשזה מוצג כחריג ולא ככלל – זה אפשר.

<היו"ר משה גפני:>
בסדר.

<נירה לאמעי-רכלבסקי:>
אפשר לכתוב את זה כסעיף נפרד.

<נעמה פויכטונגר:>
זה חריג - - -

<אריאל סיזל:>
אנחנו רואים בזה חריג, לא - - -

<היו"ר משה גפני:>
בסדר.

<נירה לאמעי-רכלבסקי:>
חברת הכנסת אורית סטרוק, אפשר לכתוב את זה כסעיף נפרד.

<אורית סטרוק:>
אז כאילו, - - - כתוב כדבר מאוד חריג ולא עם כלל. כי אני אומרת שוב, אני רוצה שזה יהיה על השולחן – זו לא רק שאלה של הפרות סדר: אם אנחנו מגיעים לשאלה שאם יש סכנת חיים להגיע למקום מסוים, כל יום יכול להגיד נציג המשטרה בגלל שבא לו או בגלל שהוא חושב ככה; ואגב, אני כן חושבת, עורך הדין יואל הדר, שהרבה פעמים קציני המשטרה שלכם נותנים חוות דעת שהן מגמתיות.
<היו"ר משה גפני:>
שהן מה?

<אורית סטרוק:>
מגמתיות.

<דוד רותם:>
לא, מותר להם.

<אורית סטרוק:>
כן, אני ככה חושבת. 

<דוד רותם:>
אני חושב שהם צודקים כשהם - - -

<נירה לאמעי-רכלבסקי:>
אני רוצה רק את העקרונות שסיכמנו לגבי הסעיף הזה - - -

<יואל הדר:>
רק לגבי הזמנים, אני רוצה לגבי הזמנים. אתם מדברים על נסיבות של אירוע מסוים. אבל, למשל, לא לשים ליד גן ילדים מישהו מסוים זה קבוע, זה לא איזשהו דבר זמני - - -

<היו"ר משה גפני:>
בסדר. ברור. ברור. אנחנו מדברים - - -

<נירה לאמעי-רכלבסקי:>
אבל זה משהו שהוא כרגע - - -

<אורית סטרוק:>
בטח, זה במקום הפיקוח. אני לא מבינה מה - - -
<היו"ר משה גפני:>
אנחנו מדברים על מקום. על הדברים האחרים אנחנו לא מדברים.

<יואל הדר:>
טוב.

<היו"ר משה גפני:>
כן, כן, עורכת הדין נירה לאמעי-רכלבסקי.

<נירה לאמעי-רכלבסקי:>

אנחנו בעצם יוצרים כאן סעיף נפרד שאומר שבנסיבות מיוחדות, כאשר המנהל סבר שיש קושי מיוחד במימוש תכנית פיקוח מוצעת ספציפית בשל התקיימותם באותה עת של נסיבות מיוחדות, וכאן צריך להחליט שבעטיין עלולה להיות פגיעה בביטחון נפש או רכוש, - - 

<היו"ר משה גפני:>
אפילו מיותר או. כן.

<נירה לאמעי-רכלבסקי:>
- - אז הוא יפנה לקבלת חוות דעת קצין משטרה בכיר, ואותה חוות דעת תיכלל, תובא יחד עם אותה - - -

<היו"ר משה גפני:>
המילה חריגה כתובה?

<אורית סטרוק:>
צריך להיות נסיבות חריגות, מיוחדות.

<נירה לאמעי-רכלבסקי:>
כן. נסיבות מיוחדות, קושי מיוחד. כן. זה סעיף נפרד.
<היו"ר משה גפני:>
באופן חריג. טוב.

<נירה לאמעי-רכלבסקי:>
זה לא סעיף שמפרט מה יש בחוות דעת המנהל, אלא רק כשהוא סובר שיש דבר כזה הוא פונה לקבלת חוות דעת קצין משטרה בכיר, וקצין משטרה בכיר ייתן את חוות דעתו, וזה יובא בפני השופט במקרים המיוחדים, ואז השופט יקבל את חוות הדעת הרגילה לגבי המקום וכולי - - -

<זאב חכים:>
לא, אבל אמרנו שזה יהיה תנאי.
<אריאל סיזל:>
לא, זאת לא הייתה הצעתנו שזה יובא בפני השופט.

<זאב חכים:>
זה אמור להיות תנאי להחלטה.

<היו"ר משה גפני:>
בסדר, אנחנו לא. רגע, זה לא הובא לפני שופט. אז מה - - -?

<נירה לאמעי-רכלבסקי:>
מה תנאי? זה בא - - -

<זאב חכים:>
כמו שהמנהל - - -

<אריאל סיזל:>
זה לא מובא בפני שופט כמו חוות הדעת של המנהל. אנחנו אמרנו שחוות הדעת הזו של קצין המשטרה, בחריג, במקרים החריגים האלה, כפי שהוזכר כאן, היא תקבע בעניין הזה.

<אורית סטרוק:>
- - - "היא תקבע"?

<גיל שפירא:>
מה זאת אומרת? זה שולל את שיקול הדעת של השופט?

<אורית סטרוק:>
אתה לוקח לשופט את שיקול הדעת? לא הבנתי.

<נירה לאמעי-רכלבסקי:>
כן, מה.
<אורית סטרוק:>
השופט רואה את הכול, את כל המכלול, כולל את חוות הדעת, - - - שיקול דעת. מה קרה?

<זאב חכים:>
גם כשהמנהל קובע שאי אפשר להתקין בגלל סיבות טכניות, אבל - - -

<נירה לאמעי-רכלבסקי:>
אבל הוא כותב את זה לשופט.

<זאב חכים:>
נכון.

<נירה לאמעי-רכלבסקי:>

אבל הוא כותב את זה לשופט. השופט - - -
<אורית סטרוק:>
- - -

<זאב חכים:>
בסופו של דבר, ההחלטה - - -

<נירה לאמעי-רכלבסקי:>
השופט מקבל בחוק הזה הוראה להסתכל על דיווח מהמנהל, ולראות שהדיווח אומר: עומד במכסה, המקום מתאים, טכנולוגית מתאים. ואז יש סעיף שיגיד אם במקרה הזה חל לפי, כמו סעיף ד', חלות נסיבות מיוחדות, שיש לנו לגביהן חוות דעת קצין משטרה בכיר, והשופט יצטרך להתמודד האם הוא נותן החלטה נגד חוות דעת של קצין משטרה בכיר.

<אורית סטרוק:>
בדיוק. זה הכי פשוט.

<נעמה פויכטונגר:>
אולי, יש לי איזושהי הצעה שאני מעלה אותה עכשיו, לא בדקתי אותה מול חבריי. אבל אולי במקרה כזה אפשר להציע שאם הוגשה חוות דעת כזאת לבית המשפט, אחת לפרק זמן מסוים תיבחן שוב ההיתכנות של פיקוח אלקטרוני ואז זה נותן לנו איזושהי בקרה על האם השתנו הנסיבות, האם - - -

<נירה לאמעי-רכלבסקי:>
זה רעיון טוב – להוסיף - - -

<אורית סטרוק:>
ואפשר עוד להוסיף - - -

<גיל שפירא:>
אבל עדיין, שוללים את שיקול הדעת של בית המשפט פה?

<נירה לאמעי-רכלבסקי:>
לא, לא. אני אומרת - - -

<גיל שפירא:>
קצין משטרה ימנע מבית המשפט לקבל - - -?

<היו"ר משה גפני:>
מה? מה?

<נירה לאמעי-רכלבסקי:>
- - - שזה בכל מקרה בא לפני בית המשפט.

<אורית סטרוק:>
קודם כל, שהכול בא לפני השופט, כולל חוות הדעת החריגה הזאת שמתייחסת לנסיבות חריגות. הוא מחליט, מה שזה. אבל זה צריך להיות כתוב כדבר חריג.

<נירה לאמעי-רכלבסקי:>
אתה צריך להבין שהשופט צריך להתמודד עם זה שהוא הולך לתת מקום פיקוח בניגוד לחוות דעת של קצין משטרה בכיר. זה נראה לי די - - -. אפשר להוסיף את זה, שאם השופט בחר לקבוע בניגוד לחוות דעתו של קצין משטרה, ינמק - - -

<נעמה פויכטונגר:>
השופט יישא באחריות לתוצאות.

<נירה לאמעי-רכלבסקי:>
לא. ינמק את החלטתו - - -

<שירי לנג:>
הוא מנמק כל החלטה. השופט מנמק כל החלטה. אין החלטה שהוא לא מנמק. צריך לכתוב את זה.
<נירה לאמעי-רכלבסקי:>
או ירשום טעמים מיוחדים. 

<אריאל סיזל:>
מטעמים מיוחדים.

<נירה לאמעי-רכלבסקי:>
- - - לא נראה לי - - -

<אריאל סיזל:>
מטעמים מיוחדים שיירשמו אם הוא מחליט לסטות מחוות הדעת של קצין המשטרה.

<היו"ר משה גפני:>
בסדר.

<יואל הדר:>
גם של המנהל וגם. אולי הוא - - -
<היו"ר משה גפני:>
בסדר.

<יואל הדר:>
גם המנהל - - -

<היו"ר משה גפני:>
שניהם.

<יואל הדר:>
כן. בסדר.

<היו"ר משה גפני:>
בסדר. בסדר.

גברתי, חברת הכנסת - - -

<אורית סטרוק:>
זה אפשר. זה מקובל. 

<היו"ר משה גפני:>
בסדר. יופי.
אנחנו צריכים להצביע על כל סעיף בנפרד או שאפשר להצביע על הכול יחד?
<נירה לאמעי-רכלבסקי:>
אפשר להצביע על הכול יחד.

<היו"ר משה גפני:>

טוב. רבותיי, הצעת חוק פיקוח אלקטרוני על עצור ועל אסיר משוחרר על תנאי (תיקוני חקיקה), התשע"ה-2014, בהכנה לקריאה שנייה ושלישית. אנחנו אפשרנו שינויי נוסח.

<נירה לאמעי-רכלבסקי:>
בנוסח שמופיע כעת על שולחן הוועדה. 

<היו"ר משה גפני:>
כן, כן. כן. בנוסח שמופיע כאן על שולחן הוועדה.

<נעמה פויכטונגר:>
אדוני, אם אפשר?

<היו"ר משה גפני:>
מה?

<נעמה פויכטונגר:>
סליחה, אני נורא לא רוצה לקטוע את ה"שוונג". אנחנו גם נורא שמחים על סיום החוק. אני מבקשת לחזור ולהבהיר שהנושא של חוק העונשין ייכנס רק במידה והיא תשוכנע - - - שאין בו צורך.

<היו"ר משה גפני:>
 זה נושא ניסוח, אני לא חוזר אליו. אני אמרתי, אם יש את זה במקומות אחרים יהיה את זה גם פה; אם אין את זה במקומות אחרים, כמו שטענת, לא יהיה את זה פה. הוויכוח הוא ניסוחי. 

<נעמה פויכטונגר:>
הוויכוח יהיה האם כל המקומות  האחרים דומים או לא דומים לזה.

<היו"ר משה גפני:>
הוויכוח הוא ניסוחי. אם יהיה שינוי מהותי – טוב, אני לא רוצה להגיד את זה אפילו. זה שינוי נוסחי. בשינויי נוסח אפשר להגיע להסכמות. הלשכות המשפטיות, אפשר להגיע עם היועצת המשפטית, אפשר להגיע להסכמות בעניין הזה. אנחנו, כל מה שדיברנו בישיבה היום ומה שדיברנו בישיבות הקודמות, לשנות מהנוסח הממשלתי – מופיע בחוק. אני מצרף לעניין הזה, בתוך הפרוטוקול, לא בחוק, אבל בתוך הפרוטוקול את מה שאמרה עורכת הדין שירי לנג בנושא של שני ימים ראש השנה ושבת, ומה שאמר תת גונדר שמעון בר גור.
מה התפקיד שלך?

<שמעון בר גור:>
ראש חטיבת הכליאה.

<היו"ר משה גפני:>
ראש חטיבת הכליאה.
אני מברך על ההודעות האלה. אני מקווה שהן אכן יתממשו לקראת הזה, כמה שיותר מהר, על מנת שלא נעמוד, ואני רואה בזה תיקון גדול.

מי בעד הצעת החוק לקריאה שנייה ושלישית על כל השינויים? ירים את ידו. מי נגד? אין. מי נמנע? אין.

הצבעה
בעד – פה אחד

נגד – אין

נמנעים – אין

הצעת חוק פיקוח אלקטרוני על עצור ועל אסיר משוחרר על תנאי (תיקוני חקיקה), התשע"ה-2014, להצבעה בקריאה שנייה וקריאה שלישית נתקבלה.

<היו"ר משה גפני:>
החוק אושר לקריאה שנייה ושלישית. תעשו את העבודה על שינויי הנוסח מה שיותר מהר, שנוכל להביא את זה למליאת הכנסת. עד שאתם לא מסיימים את הניסוח אז זה מקשה, אין לי אפשרות להביא את זה למליאת הכנסת. תסיימו את זה כמה שיותר מהר.

תודה רבה. אני מודה לך, היועצת המשפטית. אני מודה לכולם. תודה רבה, הישיבה נעולה.

<הישיבה ננעלה בשעה 11:41.>
